	Dan id-dokument fih l-informazzjoni dwar il-prodott approvata għall- Neofordex, bil-bidliet li saru mill-aħħar proċedura li affettwat l-informazzjoni dwar il-prodott (EMA/N/0000350651) qed jiġu immarkati.

Għal aktar informazzjoni, ara s-sit web tal-Aġenzija Ewropea għall-Mediċini: https://www.ema.europa.eu/en/medicines/human/EPAR/neofordex


ANNESS I
SOMMARJU TAL-KARATTERISTIĊI TAL-PRODOTT
1.
ISEM IL-PRODOTT MEDIĊINALI
Neofordex 40 mg pilloli
2.
GĦAMLA KWALITATTIVA U KWANTITATTIVA
Kull pillola fiha dexamethasone acetate ekwivalenti għal 40 mg dexamethasone.

Eċċipjent b’effett magħruf 
Kull pillola fiha 98.1 mg lactose.
Għal-lista sħiħa ta’ eċċipjenti, ara sezzjoni 6.1.

3.
GĦAMLA FARMAĊEWTIKA
Pillola.

Pillola bajda, oblunga (11 mm × 5.5 mm),  b’“40 mg” imnaqqax fuq naħa minnhom.

4.
TAGĦRIF KLINIKU
4.1
Indikazzjonijiet terapewtiċi
Neofordex huwa indikat f’persuni adulti għall-kura ta’ majeloma multipla sintomatika flimkien ma’ prodotti mediċinali oħra.
4.2
Pożoloġija u metodu ta’ kif għandu jingħata

Il-kura għandha tinbeda u tiġi mmonitorjata taħt is-superviżjoni ta’ tobba b’esperjenza fil-ġestjoni ta’ majeloma multipla.

Pożoloġija

Id-doża u l-frekwenza tal-għoti tvarja skont il-protokoll terapewtiku u l-kura assoċjata. L-għoti ta’ Neofordex għandu jsegwi l-istruzzjonijiet għall-għoti ta’ dexamethasone meta dan ikun deskritt fis-Sommarju tal-Karatteristiċi tal-Prodott tal-kura assoċjata. Jekk dan ma jkunx il-każ, għandhom jiġu segwiti l-protokolli u l-linji gwida tal-kura lokali jew internazzjonali. It-tobba li jagħtuh għandhom jevalwaw bir-reqqa liema doża ta’ dexamethasone għandhom jużaw, billi jikkunsidraw il-kundizzjoni u l-istatus tal-marda tal-pazjent.

Il-pożoloġija tas-soltu ta’ dexamethasone hija 40 mg darba għal kull jum ta’ għoti.

Fit-tmiem tal-kura b’dexamethasone, id-doża għandha titnaqqas b’mod gradwali sal-waqfien totali.

Doża maqbuża

Il-pillola għandha tittieħed minnufih jekk id-doża tkun inqabżet għal inqas minn 12-il siegħa.

Il-pillola li jmiss għandha tittieħed fl-istess ħin tas-soltu, jekk id-doża tkun inqabżet għal aktar minn 12-il siegħa.

F’każ ta’ doża maqbuża, m’għandhiex tittieħed doża doppja.

Popolazzjoni speċjali

Anzjani
F’pazjenti anzjani u/jew dgħajfa, meta jkun meħtieġ li d-doża titnaqqas, jista’ jiġi deċiż li prodott ieħor jista’ jiġi ordnat b’doża aktar baxxa ta’ dexamethasone, skont l-iskeda ta’ kura xierqa.
Indeboliment epatiku 
Il-pazjenti b’indeboliment epatiku jeħtieġu monitoraġġ xieraq u għandhom jingħataw id-doża b’kawtela billi ma hemm l-ebda dejta għal din il-popolazzjoni ta’ pazjenti (ara sezzjonijiet 4.4 u 5.2).

Indeboliment tal-kliewi

Pazjenti b’indeboliment tal-kliewi jeħtieġu monitoraġġ xieraq (ara sezzjoni 4.4).

Popolazzjoni pedjatrika
Neofordex fil-popolazzjoni pedjatrika m’għandux użu rilevanti għall-indikazzjoni ta’ majeloma multipla.

Metodu ta’ kif għandu jingħata  

Użu orali. 

Sabiex jiġi minimizzat in-nuqqas ta’ rqad, il-pillola għandha preferibbilment tittieħed filgħodu.

Il-pilloli għandhom jinżammu fil-pakkett tal-folja sal-għoti. Il-pilloli individwali fil-pakkett intatt għandhom jiġu sseparati mill-folja billi jiġu pperforati, eż. għall-użu f’għajnuniet ta’ konformità f’diversi kompartimenti.
4.3
Kontraindikazzjonijiet
Ipersensittività għas-sustanza attiva jew għal kwalunkwe wieћed mill-eċċipjenti elenkati fis-sezzjoni 6.1.
Mard virali attiv (speċjalment epatite virali, erpete, ġidri r-riħ, ħruq ta’ Sant’Antnin).

Psikożi mhux ikkontrollata.

Meta dexamethasone jingħata ma’ prodotti mediċinali oħra, irreferi għas-Sommarji tal-Karatteristiċi tal-Prodott tagħhom għal kontraindikazzjonijiet addizzjonali.

4.4
Twissijiet speċjali u prekawzjonijiet għall-użu

Dexamethasone huwa glukokortikojd ta’ doża għolja. Dan għandu jitqies fis-sorveljanza tal-pazjent. Il-benefiċċju mill-kura b’dexamethasone għandu jiġi valutat bir-reqqa u kontinwament kontra r-riskji attwali u potenzjali.

Riskju ta’ infezzjoni

Il-kura b’dexamethasone ta’ doża għolja żżid ir-riskju li jkunu żviluppati infezzjonijiet serji, b’mod partikolari minħabba batterji, ħmira u/jew parassiti. Infezzjonijiet bħal dawn jistgħu jkunu kkawżati wkoll minn mikroorganiżmi li rari jikkawżaw mard f’ċirkustanzi normali (infezzjonijiet opportunistiċi). Is-sinjali ta’ infezzjoni li tkun qiegħda tiżviluppa jistgħu jinħbew mit-terapija b’dexamethasone. 

Qabel ma tinbeda l-kura, għandu jitneħħa kwalunkwe sors ta’ infezzjoni, speċjalment it-tuberkulożi. Matul il-kura, il-pazjenti għandhom jiġu mmonitorjati mill-qrib għat-tfaċċar ta’ infezzjonijiet. B’mod partikolari, il-pulmonite sseħħ b’mod komuni. Il-pazjenti għandhom jiġu infurmati dwar is-sinjali u s-sintomi tal-pulmonite u jingħataw parir sabiex ifittxu attenzjoni medika f’każ li jitfaċċaw. F’każ ta’ marda infettiva attiva, għandha tiżdied kura xierqa kontra l-infezzjonijiet flimkien mal-kura b’dexamethasone.

F’każijiet ta’ tuberkulożi preċedenti b’sintomi morbużi radjoloġiċi maġġuri jew jekk ma jkunx ċert li ġie segwit kors ta’ kura sħiħ ta’ 6 xhur b’rifampicin, tkun meħtieġa kura profilattika kontra t-tuberkulożi.

Hemm riskju ta’ strongyloidiasis severa. Il-pazjenti minn żoni endemiċi (reġjuni tropikali u sub-tropikali, l-Ewropa tan-Nofsinhar) għandu jsirilhom eżami tal-ippurgar u jekk ikun meħtieġ, qerda tal-parassit qabel ma tinbeda l-kura b’dexamethasone.

Ċertu mard virali (ġidri r-riħ, ħosba) jista’ jiġi aggravat f’pazjenti li jkunu qegħdin jirċievu kura bil-glukokortikojdi jew li jkunu rċevew kura bil-glukokortikojdi fit-3 xhur ta’ qabel. Il-pazjenti għandhom jevitaw il-kuntatt ma’ individwi li jkollhom il-ġidri r-riħ jew il-ħosba. Il-pazjenti immunokompromessi li ma jkunux ħadu l-ġidri r-riħ jew il-ħosba qabel huma partikolarment f’riskju. Jekk dawn il-pazjenti jkunu ġew f’kuntatt ma’ persuni li kellhom il-ġidri r-riħ jew il-ħosba, trid tinbeda kura preventiva b’immunoglobulina normali fil-vina jew tilqima passiva bl-immunoglobulina tal-varicella zoster (VZIG) kif ikun xieraq. Il-pazjenti esposti għandhom jingħataw il-parir li jfittxu attenzjoni medika mingħajr dewmien.

Tilqim

Dexamethasone m’għandux jintuża ma’ vaċċini ħajjin mdgħajfa (ara sezzjoni 4.5). Ġeneralment huwa possibbli tilqim b’vaċċini inattivati. Madankollu, ir-rispons immunitarju u għalhekk l-effett tat-tilqima jista’ jitnaqqas b’dożi għoljin tal-glukokortikojdi.

Interferenza mat-testijiet tal-laboratorju

Dexamethasone jista’ jrażżan l-ittestjar ta’ reazzjoni tal-ġilda għal allerġija. Jista’ jaffettwa wkoll it-test ta’ nitro blue tetrazolium (NBT) għal infezzjonijiet batteriċi u jikkawża riżultati negattivi foloz.
Disturbi psikjatriċi

Il-pazjenti u/jew dawk li jieħdu ħsiebhom għandhom jiġu mwissija li jistgħu jseħħu reazzjonijiet avversi psikjatriċi potenzjalment severi bl-użu ta’ sterojdi sistemiċi (ara sezzjoni 4.8). Is-sintomi ġeneralment jitfaċċaw fi żmien ftit jiem jew ġimgħat mill-bidu tal-kura. Ir-riskji jistgħu jkunu akbar b’dożi għoljin (ara wkoll sezzjoni 4.5 għall-interazzjonijiet farmakokinetiċi li jistgħu jżidu r-riskju ta’ reazzjonijiet avversi), għalkemm il-livelli tad-doża ma jippermettux tbassir tal-bidu, is-severità tat-tip jew id-dewmien tar-reazzjonijiet. Il-biċċa l-kbira tar-reazzjonijiet jirkupraw wara tnaqqis jew twaqqif tad-doża, għalkemm tista’ tkun meħtieġa kura speċifika. Il-pazjenti/dawk li jieħdu ħsiebhom għandhom ikunu inkoraġġiti jfittxu parir mediku jekk jiżviluppaw sintomi psikoloġiċi inkwetanti, speċjalment jekk ikun hemm suspett ta’ burdata depressa jew ħsibijiet ta’ suwiċidju. Il-pazjenti/dawk li jieħdu ħsiebhom għandhom ikunu attenti wkoll għal disturbi psikjatriċi possibbli li jistgħu jseħħu jew waqt, jew immedjatament wara t-tnaqqis/twaqqif tad-doża tal-isterojdi sistemiċi, għalkemm dawn it-tip ta’ reazzjonijiet ma kinux irrappurtati b’mod frekwenti.

Hija meħtieġa attenzjoni partikolari meta jiġi kkunsidrat l-użu tal-kortikosterojdi sistemiċi f’pazjenti li jkollhom disturbi affettivi severi eżistenti jew storja preċedenti tagħhom fihom stess jew fil-qraba tagħhom tal-ewwel grad. Dawn jinkludu mard dipressiv jew manijaku-dipressiv u psikożi preċedenti kkawżata mill-isterojdi.

In-nuqqas ta’ rqad jista’ jiġi minimizzat billi Neofordex jingħata filgħodu.

Is-sindrome tal-lisi tat-tumur

Fl-esperjenza ta’ wara t-tqegħid fis-suq is-sindrome tal-lisi tat-tumur (TLS - tumour lysis syndrome) kienet irrappurtata f’pazjenti b’tumuri malinni ematoloġiċi wara l-użu ta’ dexamethasone waħdu jew flimkien ma’ sustanzi kimoterapewtiċi oħra. Pazjenti li għandhom riskju għoli ta’ TLS, bħal pazjenti b’rata proliferattiva għolja, piż ta’ tumur għoli, u sensittività għolja għal sustanzi ċitotossiċi, għandhom jiġu mmonitorjati mill-qrib u għandha tittieħed prekawzjoni xierqa.

Disturbi gastro-intestinali

Il-kura għal ulċerazzjoni gastrika jew duwodenali attiva għandha tinbeda qabel ma jinbdew il-kortikosterojdi. Għandha tiġi kkunsidrata profilassi xierqa għall-pazjenti li jkollhom storja preċedenti ta’, jew fatturi ta’ riskju għal ulċerazzjoni gastrika jew duwodenali, emorraġija jew perforazzjoni . Il-pazjenti għandhom jiġu mmonitorjati klinikament, inkluż permezz ta’ endoskopija.

Disturbi fl-għajnejn

Kura sistemika b’glukokortikojdi tista’ tikkaġuna korijoretinopatija li tista’tirriżulta f’indeboliment tal-vista inkluż telf tal-vista.
L-użu fit-tul tal-kortikosterojdi jista’ jipproduċi katarretti taħt il-kapsula tal-lenti tal-għajn, glawkoma bi ħsara possibbli fin-nervituri ottiċi, u jista’ jżid l-istabbiliment ta’ infezzjonijiet sekondarji fl-għajnejn minħabba fungi jew virus. Hija meħtieġa attenzjoni partikolari meta jiġu kkurati pazjenti bi glawkoma (jew storja ta’ glawkoma fil-familja) kif ukoll meta jiġu kkurati pazjenti li jkollhom herpes simplex fil-għajnejn, minħabba l-perforazzjoni possibbli tal-kornea.

Tendonite 

Il-kortikosterojdi jistgħu jiffavorixxu l-iżvilupp ta’ tendonite u, f’każijiet ta’ eċċezzjoni, it-tiċrit tal-għerq affettwat. Dan ir-riskju jiżdied bl-użu konkomitanti ta’ fluoroquinolones u f’pazjenti sottoposti għal dijalisi li jkollhom iperparatirojdiżmu sekondarju jew wara trapjant renali.

Kriżi tal-feokromoċitoma

Il-kriżi tal-feokromoċitoma li tista’ tkun fatali, ġiet rapportata wara l-għoti ta’ kortikosterojdi sistemiċi. Kortikosterojdi għandhom jingħataw biss lil pazjenti b’feokromoċitoma suspettata jew identifikata wara evalwazzjoni xierqa tar-riskju/benefiċċju.
Anzjani

Ir-reazzjonijiet avversi komuni għall-kortikosterojdi sistemiċi jistgħu jkunu assoċjati ma’ konsegwenzi aktar serji fix-xjuħija, speċjalment osteoporosi, ipertensjoni, ipokalimja, dijabete, suxxettibbiltà għall-infezzjonijiet u traqqiq tal-ġilda. Hija meħtieġa superviżjoni klinika mill-qrib sabiex jiġu evitati reazzjonijiet ta’ periklu għall-ħajja.

Monitoraġġ

L-użu tal-kortikosterojdi jeħtieġ monitoraġġ xieraq fil-pazjenti b’kolite ulċerattiva (minħabba r-riskju ta’ perforazzjoni), anastomożi reċenti tal-imsaren, divertikulite, infart mijokardijaku reċenti (riskju ta’ fqigħ tal-ħajt liberu tal-ventrikolu tax-xellug), dijabete mellitus (jew storja fil-familja), insuffiċjenza renali, indeboliment epatiku, osteoporożi u myasthenia gravis.

Kura fit-tul

Matul il-kura, għandha tiġi segwita dieta baxxa fiz-zokkor sempliċi u għolja fil-proteini minħabba l-effett ipergliċemiku tal-kortikosterojdi u l-istimulazzjoni li jagħmlu tal-kataboliżmu tal-proteini b’bilanċ negattiv tan-nitroġenu.

Iż-żamma tal-ilma u tas-sodju hija komuni u tista’ twassal għal ipertensjoni. Għandu jitnaqqas il-konsum tas-sodju u għandha tiġi mmonitorjata l-pressjoni tad-demm. Hija meħtieġa attenzjoni partikolari meta jiġu kkurati pazjenti b’indeboliment renali, ipertensjoni jew insuffiċjenza konġestiva tal-qalb.

Matul il-kura għandhom jiġu mmonitorjati l-livelli tal-potassju. Għandha tingħata supplementazzjoni tal-potassju b’mod partikolari jekk ikun hemm ir-riskju ta’ arritmija kardijaka jew prodotti mediċinali ipokalimiċi konkomitanti.

It-terapija bil-glukokortikojdi tista’ tnaqqas l-effett tal-kura kontra d-dijabete u kontra l-ipertensjoni. Id-doża tal-insulina, tal-prodotti mediċinali orali kontra d-dijabete u tal-prodotti mediċinali kontra l-ipertensjoni jista’ jkollha bżonn li tiġi miżjuda.

Skont id-dewmien tal-kura, jista’ jiġi indebolit il-metaboliżmu tal-kalċju. Għandhom jiġu mmonitorjati l-livelli tal-kalċju u tal-vitamina D. F’pazjenti li ma jkunux diġà mogħtija bisphosphonates għal mard tal-għadam relatat mal-majeloma multipla, għandhom jiġu kkunsidrati l-bisphosphonates, b’mod partikolari jekk ikunu preżenti fatturi ta’ riskju għall-osteoporożi.

Użu flimkien ma’ trattament(i) ieħor/oħra għall-majeloma multipla

Meta Neofordex jingħata flimkien ma’ prodotti mediċinali oħra, għandu jiġi kkonsultat is-Sommarju tal-Karatteristiċi tal-Prodott ta’ dawn il-prodotti mediċinali l-oħra qabel ma tinbeda l-kura b’Neofordex. 

Meta Neofordex jintuża flimkien ma’ teratoġeni magħrufa (eż. thalidomide, lenalidomide, pomalidomide, plerixafor), hija meħtieġa attenzjoni partikolari għar-rekwiżiti tal-ittestjar u l-prevenzjoni tat-tqala (ara sezzjoni 4.6).
Avvenimenti tromboemboliċi fil-vini u fl-arterji

F’pazjenti b’majeloma multipla, il-kombinazzjoni ta’ dexamethasone ma’ thalidomide u l-analogi tiegħu hija assoċjata ma’ żieda fir-riskju ta’ tromboemboliżmu fil-vini (prinċipalment trombożi fil-vini fondi u emboliżmu pulmonari) u tromboemboliżmu arterjali (prinċipalment infart mijokardijaku u avveniment ċerebrovaskulari) (ara sezzjonijiet 4.5 u 4.8).

Konsegwentement, il-pazjenti li jkollhom fatturi ta’ riskju magħrufa għat-tromboemboliżmu (fosthom trombożi preċedenti) għandhom jiġu mmonitorjati mill-qrib. Għandha tittieħed azzjoni sabiex wieħed jipprova jnaqqas il-fatturi ta’ riskju kollha li jistgħu jiġu modifikati (eż. tipjip, ipertensjoni, u iperlipidemija). L-għoti konkomitanti ta’ prodotti mediċinali eritropojetiċi jistgħu wkoll iżidu r-riskju trombotiku f’dawn il-pazjenti. Għalhekk, prodotti mediċinali eritropojetiċi, jew prodotti mediċinali oħra li jistgħu jżidu r-riskju ta’ trombożi, bħat-terapija ta’ sostituzzjoni tal-ormoni, għandhom jintużaw b’kawtela f’pazjenti b’majeloma multipla li jkunu qegħdin jirċievu dexamethasone ma’ thalidomide u l-analogi tiegħu. Konċentrazzjoni ta’ emoglobina li tkun ogħla minn 12 g/dl għandha twassal għat-twaqqif tal-prodotti mediċinali eritropojetiċi.

Il-pazjenti u t-tobba huma avżati sabiex joqogħdu attenti għas-sinjali u s-sintomi ta’ tromboemboliżmu. Il-pazjenti għandhom jingħataw struzzjonijiet sabiex ifittxu attenzjoni medika jekk jiżviluppaw sinjali bħal qtugħ ta’ nifs, uġigħ fis-sider, nefħa fid-dirgħajn jew fir-riġlejn. Għandha tiġi rrakkomandata kura profilattika kontra t-trombożi, speċjalment f’pazjenti li jkollhom fatturi ta’ riskju trombotiċi addizzjonali. Id-deċiżjoni li jittieħdu miżuri profilattiċi kontra t-trombożi għandha tittieħed wara valutazzjoni bir-reqqa tal-fatturi ta’ riskju sottostanti tal-pazjent individwali.

Jekk il-pazjent jesperjenza xi avveniment tromboemboliku, il-kura għandha titwaqqaf u tinbeda terapija standard kontra l-koagulazzjoni. Ladarba l-pazjent ikun ġie stabbilizzat fuq it-terapija kontra l-koagulazzjoni u tkun ġiet ġestita kwalunkwe kumplikazzjoni tal-avveniment tromboemboliku, il-kura b’dexamethasone u thalidomide jew l-analogi tiegħu tista’ terġa’ tinbeda bid-doża oriġinali wara valutazzjoni tal-benefiċċji u r-riskji. Il-pazjent għandu jkompli t-terapija kontra l-koagulazzjoni matul il-kura b’dexamethasone u thalidomide jew l-analogi tiegħu. 
Newtropenija u tromboċitopenija

Il-kombinazzjoni ta’ dexamethasone ma’ lenalidomide f’pazjenti b’majeloma multipla hija assoċjata ma’ inċidenza akbar ta’ newtropenija ta’ grad 4 (5.1% fil-pazjenti li ngħataw lenalidomide/dexamethasone meta mqabbel ma’ 0.6% fil-pazjenti li ngħataw plaċebo/dexamethasone; ara sezzjoni 4.8). Episodji ta’ newtropenija bid-deni ta’ grad 4 kienu osservati b’mod mhux frekwenti (0.6% fil-pazjenti li ngħataw lenalidomide/dexamethasone meta mqabbel ma’ 0.0% fil-pazjenti li ngħataw plaċebo/dexamethasone; ara sezzjoni 4.8). Newtropenija kienet ir-reazzjoni avversa ematoloġika ta’ Grad 3 jew 4 irrapportata l-iktar ta’ spiss f’pazjenti b’majeloma multipla li reġgħet tfaċċat/refrattarja kkurati bit-taħlita ta’ dexamethasone ma’ pomalidomide. Il-pazjenti għandhom jiġu ssorveljati għal reazzjonijiet avversi ematoloġiċi, speċjalment newtropenija. Il-pazjenti għandhom jiġu avżati biex jirrappurtaw immedjatament episodji ta’ deni. Jista’ jkun meħtieġ tnaqqis fid-doża ta’ lenalidomide jew pomalidomide. Fil-każ ta’ newtropenija, it-tabib għandu jikkunsidra l-użu ta’ fatturi tat-tkabbir fil-ġestjoni tal-pazjenti.

Il-kombinazzjoni ta’ dexamethasone ma’ lenalidomide f’pazjenti b’majeloma multipla hija assoċjata ma’ inċidenza akbar ta’ tromboċitopenija ta’ grad 3 u grad 4 (9.9% u 1.4%, rispettivament, fil-pazjenti li ngħataw lenalidomide/dexamethasone meta mqabbel ma’ 2.3% u 0.0% fil-pazjenti li ngħataw plaċebo/dexamethasone) (ara sezzjoni 4.8). Tromboċitopenja kienet irrapportata wkoll b’mod komuni ħafna minn pazjenti b’majeloma multipla li reġgħet tfaċċat/refrattarja kkurati bit-taħlita ta’ dexamethasone ma’ pomalidomide. Il-pazjenti u t-tobba huma avżati sabiex joqogħdu attenti għas-sinjali u s-sintomi ta’ fsada, inklużi l-petechiae u l-epistassi, speċjalment f’każ ta’ kura konkomitanti suxxettibbli li tikkawża l-fsada. Jista’ jkun meħtieġ tnaqqis fid-doża ta’ lenalidomide jew pomalidomide.

Għadd sħiħ taċ-ċelloli tad-demm, inkuż l-għadd taċ-ċelloli bojod tad-demm b’għadd differenzjali, l-għadd tal-plejtlits, l-emoglobina, u l-ematokrit għandu jsir fil-linja bażi, kull ġimgħa għall-ewwel 8 ġimgħat tal-kura b’dexamethasone/lenalidomide u suċċessivament kull xahar għal skop ta’ monitoraġġ għaċ-ċitopeniji.

Intolleranza għal-lattożju
Neofordex fih il-lattożju. Pazjenti li għandhom problemi ereditarji serji ta’ intolleranza għall-galactose, nuqqas ta’ Lapp lactase jew malassorbiment tal-glucose-galactose m’għandhomx jieħdu dan il-prodott mediċinali.

4.5
Interazzjoni ma’ prodotti mediċinali oħra u forom oħra ta’ interazzjoni
Qabel l-użu ta’ Neofordex flimkien ma’ kwalunkwe prodott mediċinali ieħor, għandha ssir referenza għas-Sommarju tal-Karatteristiċi tal-Prodott ta’ dak il-prodott.

Interazzjonijiet farmakodinamiċi

Il-kombinazzjonijiet li ġejjin għandhom jiġu evitatati minħabba tħassib dwar is-sigurtà

· Mal-acetylsalicylic acid, b’dożi ta’ ≥ 1 g għal kull doża jew 3 g kuljum, minħabba żieda fir-riskju ta’ fsada. B’dożi ta’ ≥ 500 mg għal kull doża jew < 3 g kuljum, huma meħtieġa prekawzjonijiet minħabba żieda fir-riskju ta’ emorraġija, ulċerazzjonijiet u perforazzjoni gastro-intestinali. Madankollu, hija possibbli profilassi antitrombotika b’doża baxxa ta’ acetylsalicylic acid; 
· Ma’ vaċċini ħajjin imdgħajfa, minħabba r-riskju ta’ mard relatat mal-vaċċin b’riskju ta’ mewt (ara sezzjoni 4.4).

Il-kombinazzjonijiet li ġejjin jeħtieġu prekawzjonijiet minħabba tħassib dwar is-sigurtà

· Ma’ prodotti mediċinali ipokalimiċi: id-dijuretiċi ipokalimiċi, waħedhom jew f’kombinazzjoni, il-lassattivi, tetracosactide, amphotericin B fil-vini, minħabba żieda fir-riskju ta’ ipokalimja. Il-livelli tal-potassju għandhom jiġu mmonitorjati u korretti kif meħtieġ. Barra minn hekk, l-amphotericin B iġorr ir-riskju ta’ tkabbir kardijaku u insuffiċjenza kardijaka bl-użu konkomitanti.

· Mad-diġitalina, billi l-ipokalimja żżid l-effetti tossiċi tad-diġitalina. Kwalunkwe ipokalimja għandha tiġi korretta u l-pazjenti għandhom jiġu mmonitorjati b’mod kliniku, għall-elettroliti u permezz ta’ elettrokardjografija.

· Ma’ prodotti mediċinali li jġorru r-riskju ta’ Torsades de Pointes, minħabba ż-żieda fir-riskju ta’ arritmija ventrikolari. Kwalunkwe ipokalimja għandha tiġi korretta u l-pazjenti għandhom jiġu mmonitorjati b’mod kliniku, għall-elettroliti u permezz ta’ elettrokardjografija.

· Ma’ prodotti mediċinali eritropojetiċi jew prodotti mediċinali oħra li jistgħu jżidu r-riskju ta’ trombożi, bħat-terapija ta’ sostituzzjoni tal-ormoni, f’pazjenti li jkunu qegħdin jirċievu thalidomide jew l-analogi tiegħu ma’ Neofordex (ara sezzjonijiet 4.4 u 4.8).

· Ma’ mediċini antiinfjammatorji mhux sterojdi (NSAIDs), minħabba ż-żieda fir-riskju ta’ ulċerazzjoni gastro-intestinali.
· Ma’ prodotti mediċinali ipogliċemiċi, billi dexamethasone jista’ jgħolli l-livelli gliċemiċi u jnaqqas it-tolleranza għall-glukożju, bil-possibbiltà ta’ ketoaċidożi. Il-pazjenti għandhom jiġu magħmula konxji ta’ dan ir-riskju u l-awtomonitoraġġ tad-demm u l-awrina għandu jiġi rinforzat, speċjalment fil-bidu tal-kura. Il-pożoloġija tal-prodotti mediċinali kontra d-dijabete jista’ jkun li jkollha bżonn tiġi aġġustata waqt u wara l-kura b’dexamethasone.

· Ma’ prodotti mediċinali kontra l-ipertensjoni, minħabba tnaqqis fl-effett tagħhom (żamma tal-ilma u s-sodju). Id-doża tal-kura kontra l-ipertensjoni jista’ jkun li jkollha bżonn tiġi aġġustata waqt il-kura b’dexamethasone.

· Ma’ fluoroquinolones, minħabba ż-żieda possibbli fir-riskju ta’ tandonite u, f’każijiet ta’ eċċezzjoni, it-tiċrit tal-għerq affettwat, b’mod partikolari wara kura fit-tul.

· Ma’ methotrexate, minħabba żieda fir-riskju ta’ tossiċità ematoloġika.

Interazzjonijiet farmakokinetiċi
Effetti ta’ prodotti mediċinali oħra fuq dexamethasone

Dexamethasone jiġi metabolizzat permezz taċ-ċitokromu P450 3A4 (CYP3A4), u trasportat mill-glikoproteina-P (P-gp, magħrufa wkoll bħala MDR1). L-għoti konkomitanti ta’ dexamethasone ma’ indutturi jew inibituri ta’ CYP3A4 jew tal-P-gp jista’ jwassal għal tnaqqis jew żieda fil-konċentrazzjonijiet fil-plażma ta’ dexamethasone, rispettivament.

Il-kombinazzjonijiet li ġejjin jeħtieġu prekawzjonijiet minħabba bidliet fil-farmakokinetika ta’ dexamethasone
· Prodotti mediċinali li jistgħu jnaqqsu l-konċentrazzjoni ta’ dexamethasone fil-plażma:

· Aminogluthetimide, minħabba tnaqqis fl-effikaċja ta’ dexamethasone permezz ta’ żieda fil-metaboliżmu epatiku tiegħu.

· Antikonvulsanti li huma indutturi tal-enzimi epatiċi: carbamazepine, fosphenytoin, phenobarbital, phenytoin, primidone, minħabba t-tnaqqis tal-livelli ta’ dexamethasone fil-plażma u għalhekk tal-effikaċja tiegħu.

· Ma’ rifampicin, minħabba tnaqqis fil-konċentrazzjonijiet ta’ dexamethasone fil-plażma u fl-effikaċja minħabba żieda fil-metaboliżmu epatiku tiegħu.

· Prodotti mediċinali gastro-intestinali, l-antaċidi u l-karbonju attivat, kif ukoll colestyramine, minħabba tnaqqis fl-assorbiment intestinali ta’ dexamethasone. L-għoti ta’ dawn il-prodotti mediċinali u Neofordex għandu jkun separat b’mill-anqas sagħtejn.

· Ephedrine, minħabba tnaqqis fil-livelli ta’ dexamethasone fil-plażma permezz ta’ żieda fit-tneħħija metabolika.

· Prodotti mediċinali li jistgħu jżidu l-konċentrazzjoni ta’ dexamethasone fil-plażma:

· Aprepitantu fosaprepitant, minħabba żieda fil-konċentrazzjonijiet ta’ dexamethasone fil-plażma permezz ta’ tnaqqis fil-metaboliżmu epatiku tiegħu.

· Clarithromycin, erythromycin, telithromycin, itraconazole, ketoconazole, posaconazole, voriconazole, nelfinavir, ritonavir: Żieda fil-konċentrazzjoni ta’ dexamethasone fil-plażma minħabba tnaqqis fil-metaboliżmu epatiku tiegħu permezz ta’ dawn l-inibituri tal-enzimi.

Effetti ta’ dexamethasone fuq prodotti mediċinali oħra

Dexamethasone huwa induttur moderat ta’ CYP3A4 u tal-P-gp. L-għoti konkomitanti ta’ dexamethasone ma’ sustanzi li jiġu metabolizzati permezz ta’ CYP3A4 jew trasportati permezz tal-P-gp jista’ jwassal għal żieda fit-tneħħija u tnaqqis fil-konċentrazzjonijiet fil-plażma ta’ dawn is-sustanzi:

· Kontraċettivi orali, ma jistax jiġi eskluż li l-effikaċja tal-kontraċettivi orali tista’ tonqos waqt il-kura. Ma sarux studji ta’ interazzjoni ma’ kontraċettivi orali. Iridu jittieħdu miżuri effettivi sabiex tiġi evitata t-tqala (ara sezzjoni 4.6). L-effikaċja tat-terapija ta’ sostituzzjoni tal-ormoni tista’ titnaqqas ukoll  .

· Antikoagulanti orali, minħabba l-impatt possibbli tal-kortikosterojdi fuq il-metaboliżmu tal-antikoagulant orali u fuq il-fatturi ta’ koagulazzjoni, kif ukoll ir-riskju ta’ emorraġija (mukuża tal-apparat diġestiv, fraġilità vaskulari) tat-terapija b’dexamethasone nnifisha f’dożi għoljin jew perjodi ta’ kura ta’ aktar minn 10 ijiem. Jekk tkun meħtieġa l-kombinazzjoni, il-monitoraġġ għandu jissaħħaħ u l-parametri tal-koagulazzjoni jiġu kkontrollati wara ġimgħa u mbagħad wara ġimgħa iva u oħra le tal-kura kif ukoll fit-tmiem tal-kura.

· Docetaxel u cyclophosphamide, minħabba tnaqqis fil-livelli tagħhom fil-plażma permezz tal-induzzjoni ta’ CYP3A u tal-P-gp. Lapatinib, minħabba ż-żieda fl-effett tossiku ta’ lapatinib x’aktarx minħabba l-induzzjoni tal-metaboliżmu ta’ CYP3A4.

· Ciclosporin, minħabba tnaqqis fil-bijodisponibbiltà u l-livelli fil-plażma ta’ ciclosporin. Ciclosporin jista’ jżid ukoll it-teħid intraċellulari ta’ dexamethasone. Barra minn hekk, kien hemm rapporti ta’ konvulżjonijiet bl-użu konkomitanti ta’ dexamethasone u ciclosporin. L-użu konkomitanti ta’ dexamethasone u ciclosporine għandu jiġi evitat.
· Midazolam minħabba tnaqqis qawwi fil-livelli ta’ midazolam fil-plażma permezz ta’ induzzjoni ta’ CYP3A4. L-effikaċja ta’ midazolam tista’ titnaqqas.

· Ivermectin, minħabba tnaqqis fil-livelli ta’ ivermectin fil-plażma. Il-qerda tal-parassiti trid tkun intemmet b’suċċess qabel l-użu ta’ dexamethasone (ara sezzjoni 4.4).

· Rifabutin, minħabba t-tnaqqis fil-livelli ta’ rifabutin fil-plażma permezz tal-induzzjoni ta’ CYP3A4 intestinali u epatiku.

· Indinavir, minħabba tnaqqis qawwi fil-livelli ta’ indinavir fil-plażma permezz tal-induzzjoni intestinali ta’ CYP3A4.

· Erythromycin, minħabba ż-żieda fil-metaboliżmu ta’ erythromycin f’nontrasportaturi tal-allele CYP3A5*1 wara kura b’dexamethasone.

· Isoniazide, billi l-glukokortikojdi jistgħu jnaqqsu l-konċentrazzjonijiet ta’ isoniazidfil-plażma, x’aktarx minħabba stimulazzjoni tal-metaboliżmu epatiku ta’ isoniazid u tnaqqis fil-metaboliżmu tal-glukokortikojdi.

· Praziquantel, minħabba t-tnaqqis fil-konċentrazzjonijiet ta’ praziquantel fil-plażma minħabba żieda fil-metaboliżmu epatiku tiegħu minn dexamethasone, b’riskju ta’ falliment tal-kura. Il-kuri biż-żewġ prodotti mediċinali għandhom ikunu separati mill-anqas b’ġimgħa.

L-għoti kuljum, ripetut ta’ dexamethasone jwassal ukoll għal tnaqqis fil-livelli ta’ dexamethasone fil-plażma minħabba l-induzzjoni ta’ CYP3A4 u tal-P-gp. Ma huwa meħtieġ l-ebda aġġustament tad-doża fil-kura tal-majeloma multipla.

Dexamethasone ma għandu l-ebda interazzjoni farmakokinetika klinikament sinifikanti ma’ thalidomide, lenalidomide, pomalidomide, bortezomib, vincristine jew doxorubicin.

4.6
Fertilità, tqala u treddigħ
Nisa li jistgħu joħorġu tqal
In-nisa għandhom jevitaw it-tqala waqt il-kura b’Neofordex. Dexamethasone jista’ jikkaġuna malformazzjonijiet konġenitali (ara sezzjoni 5.3). Dexamethasone jista’ jintuża ma’ teratoġeni magħrufa (eż. thalidomide, lenalidomide, pomalidomide, plerixafor), jew ma’ sustanzi ċitotossiċi li mhumiex rakkomandati fit-tqala. Il-pazjenti li jkunu qegħdin jirċievu Neofordex f’kombinazzjoni ma’ prodotti li fihom thalidomide, lenalidomide jew pomalidomide għandhom iżommu mal-programmi ta’ prevenzjoni tat-tqala ta’ dawk il-prodotti. Għandha ssir referenza għas-Sommarju tal-Karatteristiċi tal-Prodott rilevanti kollha għal aktar informazzjoni qabel ma tinbeda kwalunkwe kura kombinata. 

Kontraċezzjoni fl-irġiel u fin-nisa
In-nisa li jistgħu joħorġu tqal u s-sħab irġiel tagħhom għandhom jieħdu miżuri xierqa ta’ kontraċezzjoni. B’mod partikolari, iridu jiġu segwiti r-rekwiżiti tal-programm għall-prevenzjoni tat-tqala għall-kura kombinata b’thalidomide jew l-analogi tiegħu. L-effikaċja tal-kontraċettivi orali tista’ titnaqqas waqt il-kura b’dexamethasone (ara sezzjoni 4.5).

Tqala
Skont esperjenza mill-użu fil-bniedem, huwa ssuġġerit li dexamethasone jista’ jikkawża difetti serji tat-twelid, b’mod partikolari ttardjar tat-tkabbir ġewwa l-utru u rarament insuffiċjenza adrenali fit-trabi tat-twelid, meta jingħata waqt it-tqala.

Studji f’annimali wrew tossiċità riproduttiva (ara sezzjoni 5.3).

Neofordex m’għandux jingħata waqt it-tqala ħlief meta jkun hemm bżonn speċifiku tat-trattament b’dexamethasone minħabba l-kundizzjoni klinika tal-mara. 

Treddigħ
Il-glukokortikojdi jiġu eliminati fil-ħalib tas-sider tal-bniedem u kienu osservati effetti fit-trabi tat-twelid/trabi mredda’ tan-nisa kkurati.

Għandha tittieħed deċiżjoni jekk għandux jitwaqqaf it-treddigħ jew titwaqqaf/tastjeni mit-terapija b’Neofordex, filwaqt li jiġi kkunsidrat il-benefiċċju ta’ treddigħ għat-tarbija u l-benefiċċju tat-terapija għall-mara.

Fertilità
Studji f’annimali wrew tnaqqis fil-fertilità tan-nisa (ara Sezzjoni 5.3). Mhix disponibbli dejta dwar il-fertilità tal-irġiel.

4.7
Effetti fuq il-ħila biex issuq u tħaddem magni
Neofordex għandu effett moderat fuq il-ħila għas-sewqan u t-tħaddim ta’ magni.

Dexamethasone jista’ jikkawża stat konfużjonali, alluċinazzjonijiet, sturdament, ngħas, għeja, sinkope u vista mċajpra (ara sezzjoni 4.8). Jekk ikunu affettwati, il-pazjenti għandhom jingħataw struzzjonijiet biex ma jsuqux, ma jużawx magni jew ma jwettqux kompiti perikolużi waqt li jkunu qed jiġu kkurati b’dexamethasone. 

4.8
Effetti mhux mixtieqa

Sommarju tal-profil tas-sigurtà
Ir-reazzjonijiet avversi għal Neofordex jaqblu mal-profil tas-sigurtà prevedibbli tal-glukokortikojdi. Ipergliċemija, nuqqas ta’ rqad, uġigħ u dgħufija fil-muskoli, astenja, għeja, edima u żieda fil-piż iseħħu b’mod komuni ħafna. Reazzjonijiet avversi anqas komuni iżda serji jinkludu: pulmonite u infezzjonijiet oħra u disturbi psikjatriċi (ara sezzjoni 4.4). F’kombinazzjoni ma’ thalidomide jew l-analogi tiegħu, ir-reazzjonijiet l-aktar avversi serji kienu l-avvenimenti tromboemboliċi fil-vini, prinċipalment trombożi fil-vini fondi u emboliżmu pulmonari, u majelosoppressjoni, b’mod partikolari newtropenija u tromboċitopenija (ara sezzjoni 4.4).

L-inċidenza tar-reazzjonijiet avversi prevedibbli, inkluża atrofija adrenali, għandha korrelazzjoni mad-doża, mal-aħjar mument tal-għoti u d-dewmien tal-kura (ara sezzjoni 4.4).

Lista tabulata ta’ reazzjonijiet avversi
Ir-reazzjonijiet avversi osservati fil-pazjenti li ngħataw dexamethasone huma elenkati hawn taħt skont is-sistema tal-klassifika tal-organi u l-frekwenza. Il-frekwenzi huma definiti bħala: komuni ħafna (≥ 1/10); komuni (≥ 1/100 sa < 1/10); mhux komuni (≥ 1/1,000 sa < 1/100); rari (≥ 1/10,000 sa < 1/1,000); rari ħafna (< 1/10,000 inklużi rapporti iżolati), mhux magħruf (ma tistax tittieħed stima mid-data disponibbli).

	Sistema tal-klassifika tal-organi 
	Reazzjonijiet avversi

	Infezzjonijiet u infestazzjonijiet
	Komuni: Pulmonite, herpes zoster, infezzjoni fil-parti ta’ fuq tal-apparat respiratorju, infezzjoni fil-parti ta’ isfel tal-apparat respiratorju, kandidijasi orali, infezzjoni fungali fil-ħalq, infezzjoni fl-apparat tal-awrina, herpes simplex, infezzjoni b’candida;

Mhux magħruf: Infezzjoni, sepsis.

	Disturbi tad-demm u tas-sistema limfatika
	Komuni: Newtropenija, anemija, tromboċitopenija, limfopenija, lewkopenija, lewkoċitosi;

Mhux komuni: Newtropenija bid-deni, panċitopenija, koagulopatija.

	Disturbi fis-sistema endokrinarja
	Komuni: Sindrome ta’ Cushing;

Mhux komuni: Ipotirojdiżmu;

Mhux magħruf: Atrofija adrenali, sindrome tal-irtirar tal-isterojdi, insuffiċjenza adrenali, irsutiżmu, irregolarità mestrwali.

	Disturbi fil-metaboliżmu u n-nutrizzjoni
	Komuni ħafna: Ipergliċemija;

Komuni: Ipokalimja, dijabete mellitus, anoressija, żieda jew tnaqqis fl-aptit, ipoalbuminemija, żamma tal-fluwidu, iperuriċemija;

Mhux komuni: Deidrazzjoni, ipokalċimija, ipomanjesimja;

Mhux magħruf: Indeboliment tat-tolleranza għall-glukożju, żamma tas-sodju, alkalożi metabolika.

	Disturbi psikjatriċi
	Komuni ħafna: Nuqqas ta’ rqad;

Komuni: Depressjoni, ansjetà, aggressjoni, stat ta’ konfużjoni, irritabbiltà, nervożiżmu, bidla fil-burdata, aġitazzjoni, burdata ewforika;

Mhux komuni: Bidliet fil-burdata, alluċinazzjonijiet;

Mhux magħruf: Manija, psikosi, disturb tal-imġiba.

	Disturbi fis-sistema nervuża
	Komuni: Newropatija periferali, sturdament, iperattività psikomotorja, disturb fl-attenzjoni, indeboliment tal-memorja, rogħda, parasteżija, uġigħ ta’ ras, agewżja, disgewżja, ngħas, letarġija, indeboliment tal-bilanċ, disfonija;

Mhux komuni: Aċċident ċerebrovaskulari, attakk iskemiku temporanju, amnesija, koordinazzjoni anormali, atassja, sinkope;

Mhux magħruf: Konvulżjonijiet.

	Disturbi fl-għajnejn
	Komuni: Vista mċajpra, katarretti;

Mhux komuni: Konġuntivite, żieda fid-dmugħ;

Mhux magħruf: Korijoretinopatija, glawkoma.

	Disturbi fil-widnejn u fis-sistema labirintika
	Komuni: Vertigo.

	Disturbi kardijaċi
	Komuni: Fibrillazzjoni atrijali, extrasistoli sopraventrikolari, takikardija, palpitazzjonijiet;

Mhux komuni: Iskemija mijokardijaku, bradikardija;

Mhux magħruf: Insuffiċjenza konġestiva tal-qalb.

	Disturbi vaskulari
	Komuni: Reazzjonijiet tromboemboliċi fil-vini, prinċipalment trombożi fil-vini fondi u emboliżmu pulmonari, ipertensjoni, ipotensjoni, fwawar, żieda fil-pressjoni tad-demm, tnaqqis fil-pressjoni dijastolika tad-demm;

Mhux komuni: Purpura, tbenġil.

	Disturbi respiratorji, toraċiċi u medjastinali
	Komuni: Bronkite, sogħla, dispneja, uġigħ fil-farinġi u l-larinġi, ħanqa, sulluzzu. 

	Disturbi gastro-intestinali
	Komuni ħafna: Stitikezza;

Komuni: Rimettar, dijarea, nawżja, dispepsja, stomatite, gastrite, uġigħ addominali, ħalq xott, distensjoni addominali, gass fl-istonku;

Mhux komuni: Pankreatite, perforazzjoni gastro-intestinali, emorraġija gastro-intestinali, ulċera gastro-intestinali.

	Disturbi epatiċi u fil-marrara
	Komuni: Testijiet anormali tal-funzjoni tal-fwied, żieda fl-alanine aminotransferase.

	Disturbi fil-ġilda u fit-tessuti ta’ taħt il-ġilda
	Komuni: Raxx, eritema, iperidrosi, prurite, ġilda xotta, alopeċja;

Mhux komuni: Urtikarja;

Mhux magħruf: Atrofija tal-ġilda, akne.

	Disturbi muskolu-skeletriċi u tat-tessuti konnettivi
	Komuni ħafna: Dgħjufija fil-muskoli, bugħawwieġ fil-muskoli;

Komuni: Mijopatija, uġigħ muskolu-skeletriku, artralġja, uġigħ fl-estremitajiet;

Mhux magħruf: Ksur patoloġiku, osteonekrożi, osteoporosi, tiċrit tal-għerq.

	Disturbi renali u fis-sistema urinarja
	Komuni: Pollakurja;

Mhux komuni: Insuffiċjenza renali.

	Disturbi ġenerali u kondizzjonijiet ta' mnejn jingħata
	Komuni ħafna: Għeja, astenja, edima (inkluż edima periferali u fil-wiċċ);

Komuni: Uġigħ, infjammazzjoni tal-mukuża, deni, kesħa, telqa;

Mhux magħruf: Indeboliment tal-fejqan.

	Investigazzjonijiet
	Komuni: Tnaqqis fil-piż, żieda fil-piż.


Deskrizzjoni ta’ reazzjonijiet avversi magħżula
Qabel l-użu ta’ Neofordex f’kombinazzjoni ma’ kwalunkwe prodott mediċinali ieħor, għandha ssir referenza għas-Sommarju tal-Karatteristiċi tal-Prodott ta’ dak il-prodott. 

Ir-rata ta’ inċidenza ta’ ċerti reazzjonijiet avversi tvarja skont il-kura kombinata li tintuża.

Il-kombinazzjoni ta’ lenalidomide ma’ dexamethasone f’pazjenti li għandhom majeloma multipla li reġgħet tfaċċat jew li kienet refrattorja hija assoċjata ma’ inċidenza ogħla ta’ newtropenija ta’ grad 4 (5.1% fil-pazjenti li ngħataw lenalidomide/dexamethasone meta mqabbel ma’ 0.6% fil-pazjenti li ngħataw plaċebo/dexamethasone). Episodji ta’ newtropenija bid-deni ta’ grad 4 kienu osservati b’mod mhux frekwenti (0.6% fil-pazjenti li ngħataw lenalidomide/dexamethasone meta mqabbel ma’ 0.0% fil-pazjenti li ngħataw plaċebo/dexamethasone). Kienet irrappurtata inċidenza simili ta’ newtropenija ta’ grad għoli fil-pazjenti dijanjostikati ġodda li ngħataw il-kombinazzjoni ta’ lenalidomide u dexamethasone.
Newtropenja seħħet f’45.3% tal-pazjenti b’majeloma multipla li reġgħet tfaċċat/refrattarja li rċevew doża baxxa ta’ dexamethasone flimkien ma’ pomalidomide (Pom + LD-Dex), u f’19.5% tal-pazjenti li rċevew dexamethasone f’doża għolja (HD-Dex). Newtropenija kienet ta’ Grad 3 jew 4 f’41.7% tal-pazjenti li rċevew Pom + LD-Dex, meta mqabbla ma’ 14.8% li rċevew HD-Dex. Fil-pazjenti kkurati b’Pom + LD-Dex, in-newtropenija rarament kienet serja (2.0% tal-pazjenti), ma waslitx għal waqfien tal-kura, u kienet assoċjata ma’ interruzzjoni tal-kura f’21.0% tal-pazjenti, u ma’ tnaqqis fid-doża f’7.7% tal-pazjenti. Newtropenija bid-deni (Febrile Neutropenia, FN) kienet esperjenzata f’6.7% tal-pazjenti li rċevew Pom + LD‑Dex, u fl-ebda pazjent li rċieva HD-Dex. Kollha kienu rrapportati bħala ta’ Grad 3 jew 4. FN kienet irrapportata bħala serja f’4.0% tal-pazjenti. FN kienet assoċjata ma’ interruzzjoni tad-doża f’3.7% tal-pazjenti, u ma’ tnaqqis tad-doża f’1.3% tal-pazjenti, u ma’ ebda twaqqif tal-kura.
Il-kombinazzjoni ta’ lenalidomide ma’ dexamethasone f’pazjenti li għandhom majeloma multipla li reġgħet tfaċċat jew li kienet refrattorja hija assoċjata ma’ inċidenza ogħla ta’ tromboċitopenija ta’ grad 3 u grad 4 (9.9% u 1.4%, rispettivament, fil-pazjenti li ngħataw lenalidomide/dexamethasone meta mqabbel ma’ 2.3% u 0.0% fil-pazjenti li ngħataw placebo/dexamethasone). Kienet irrappurtata inċidenza simili ta’ tromboċitopenija ta’ grad għoli fil-pazjenti dijanjostikati ġodda li ngħataw il-kombinazzjoni ta’ lenalidomide u dexamethasone. Tromboċitopenja seħħet f’27.0% tal-pazjenti b’majeloma multipla li reġgħet tfaċċat/refrattarja li rċevew Pom + LD-Dex, u 26.8% tal-pazjenti li rċevew HD-Dex. Tromboċitopenja kienet ta’ Grad 3 jew 4 f’20.7% tal-pazjenti li rċevew Pom + LD-Dex u f’24.2 % li rċevew HD-Dex. F’pazjenti kkurati b’Pom + LD-Dex, tromboċitopenija kienet serja f’1.7% tal-pazjenti, waslet għal tnaqqis tad-doża f’6.3% tal-pazjenti, ma’ interruzzjoni tad-doża fi 8% tal-pazjenti u għal waqfien tal-kura f’0.7% tal-pazjenti.
Il-kombinazzjoni ta’ lenalidomide, thalidomide jew pomalidomide ma’ dexamethasone hija assoċjata ma’ żieda fir-riskju ta’ trombożi fil-vini fondi u emboliżmu pulmonari fil-pazjenti b’majeloma multipla (ara sezzjoni 4.5). L-għoti konkomitanti ta’ prodotti mediċinali eritropojetiċi jew storja preċedenti ta’ trombożi fil-vini fondi jistgħu wkoll iżidu r-riskju trombotiku f’dawn il-pazjenti.

Reazzjonijiet ta’ newropatija periferali ta’ grad baxx, prinċipalment parasteżija ta’ grad 1, jistgħu jkunu osservati b’dexamethasone waħdu f’sa 34% tal-pazjenti dijanjostikati ġodda b’majeloma multipla. Madankollu, kemm l-inċidenza kif ukoll is-severità tan-newropatija periferali jiżdiedu bl-għoti konkomitanti ta’ bortezomib jew thalidomide. Fi studju wieħed, 10.7% tal-pazjenti li ngħataw thalidomide u dexamethasone kellhom reazzjonijiet newropatiċi ta’ grad 3/4, meta mqabbel ma’ 0.9% tal-pazjenti li ngħataw dexamethasone waħdu.

Rappurtar ta’ reazzjonijiet avversi suspettati


Huwa importanti li jiġu rrappurtati reazzjonijiet avversi suspettati wara l-awtorizzazzjoni tal-prodott mediċinali. Dan jippermetti monitoraġġ kontinwu tal-bilanċ bejn il-benefiċċju u r-riskju tal-prodott mediċinali. Il-professjonisti tal-kura tas-saħħa huma mitluba jirrappurtaw kwalunkwe reazzjoni avversa suspettata permezz tas-sistema ta’ rappurtar nazzjonali mniżżla f’Appendiċi V*.
4.9
Doża eċċessiva 
It-tossiċità akuta ta’ dexamethasone hija dgħajfa u rari kienu osservati effetti tossiċi wara doża eċċessiva akuta. Ma jeżisti l-ebda antidotu u l-kura hija sintomatika.
5.
PROPRJETAJIET FARMAKOLOĠIĊI
5.1 
Proprjetajiet farmakodinamiċi
Kategorija farmakoterapewtika: Kortikosterojdi għall-użu sistemiku, glukokortikojdi, Kodiċi ATC: H02AB02

Mekkaniżmu ta’ azzjoni
Dexamethasone huwa glukokortikojd sintetiku; huwa jgħaqqad effetti antiifjammatorji qawwija ma’ attività mineralokortikojdi baxxa. F’dożi għoljin (eż. 40mg), huwa jnaqqas ir-rispons immunitarju.

Dexamethasone ntwera li jikkawża mewt taċ-ċelloli tal-majeloma multipla (apoptosi) permezz ta’ regolazzjoni ’l isfel tal-attività tal-Fattur-κB Nukleari u l-attivazzjoni ta’ caspase-9 permezz ta’ rilaxx tat-tieni attivatur ta’ caspase derivat mill-mitokondrija (Smac; fattur li jippromwovi l-apoptosi). Kien meħtieġ esponiment fit-tul sabiex jinkisbu livelli massimi ta’ markers apoptotiċi flimkien ma’ attivazzjoni akbar ta’ caspase-3 u frammentazzjoni tad-DNA. Dexamethasone rregola ’l isfel ukoll il-ġeni apoptotiċi u żied il-liveli tal-proteina IκB-α. 

L-attività apoptotika ta’ dexamethasone hija msaħħa bil-kombinazzjoni ma’ thalidomide jew l-analogi tiegħu u bl-inibitur tal-proteasome (eż. bortezomib). 

Il-majeloma multipla hija marda ematoloġika progressiva rari. Hija kkaratterizzata minn ammonti eċċessivi ta’ ċelloli anormali tal-plażma fil-mudullun u produzzjoni eċċessiva ta’ immunoglobulina monoklonali intatta (IgG, IgA, IgD, jew IgE) jew proteina Bence-Jones biss (ktajjen ħfief liberi ta’ κ u λ monoklonali tal-immunoglubolina).

Effikaċja klinika u sigurtà
Ma sarux studji tal-effikaċja klinika u s-sigurtà bl-użu ta’ Neofordex fil-kura tal-majeloma multipla.

L-effikaċja u s-sigurtà tal-kura kombinata b’dexamethasone f’majeloma multipla kienet ikkonfermata f’diversi studji kliniċi fuq pazjenti ddijanjostikati ġodda u f’pazjenti b’marda li reġgħet tfaċċat jew li kienet refrattorja. Il-popolazzjonijiet tal-pazjenti li ġew studjati kienu jinkludu firxa wiesgħa ta’ etajiet, kif ukoll pazjenti li kienu kkunsidrati eliġibbli jew mhux eliġibbli għal trapjant awtologu taċ-ċelloli staminali. Dexamethasone orali f’doża għolja (40 mg jew 20 mg) ġie studjat fit-terapija tal-majeloma multipla f’kombinazzjoni mal-kimoterapija fir-reġim VAD (vincristine, adriamycin/doxorubicin u dexamethasone) jew flimkien ma’ sustanzi ġodda, inklużi thalidomide u l-analogi tiegħu kif ukoll l-inibituri tal-proteasome. Fi studji kkontrollati, il-kura kombinata b’dexamethasone wriet b’mod konsistenti riżultati aħjar f’termini ta’ sopravivenza u rispons milli dexamethasone bħala sustanza unika.

Popolazzjoni pedjatrika
L-Aġenzija Ewropea għall-Mediċini irrinunzjat għall-obbligu li jigu ppreżentati r-riżultati tal-istudji b’Neofordex f’kull sett tal-popolazzjoni pedjatrika fil-majeloma multipla (ara sezzjoni 4.2 għal informazzjoni dwar l-użu pedjatriku).
5.2
Tagħrif farmakokinetiku

Assorbiment
Wara għoti ta’ Neofordex b’mod orali, il-livelli massimi ta’ dexamethasone fil-plażma jintlaħqu f’ħin medjan ta’ tliet sigħat. Il-bijodisponibbiltà ta’ dexamethasone hija bejn wieħed u ieħor ta’ 80%. Hemm relazzjoni lineari bejn id-dożi mogħtija u dawk bijodisponibbli.  

Dexamethasone jiġi trasportat mill-glikoproteina-P (magħrufa wkoll bħala MDR1). Trasportaturi MDR oħra jista’ jkollhom ukoll rwol fit-trasport ta’ dexamethasone.

Distribuzzjoni
Dexamethasone jeħel mal-proteini tal-plażma, prinċipalment l-albumina, sa madwar 80%, skont id-doża mogħtija. F’dożi għoljin ħafna, il-maġġoranza ta’ dexamethasone tiċċirkola mhux marbuta fid-demm. Il-volum ta’ distribuzzjoni huwa bejn wieħed u ieħor 1 l/kg. Dexamethasone jaqsam il-barriera ta’ bejn id-demm u l-moħħ u l-barriera tal-plaċenta u jgħaddi għal ġol-ħalib tas-sider.

Bijotrasformazzjoni
Parti żgħira minn dexamethasone li jingħata titneħħa mhux mibdula mill-kliewi. Il-parti l-kbira tiġi idroġenata jew idrossilata fil-bnedmin, bil-metaboliti prinċipali jkunu hydroxy-6-dexamethasone u dihydro-20-dexamethasone. 30 sa 40% jiġu konjugati mal-aċidu glukoroniku jew sulfati fil-fwied tal-bniedem u mneħħija f’din il-forma fl-awrina. Dexamethasone jiġi metabolizzat permezz taċ-ċitokromu P450 3A4 (CYP3A4). Isoenzimi oħra taċ-ċitokromu P450 jista’ jkollhom ukoll rwol fil-bijotrasformazzjoni ta’ dexamethasone.

Eliminazzjoni
Il-half-life ta’ dexamethasone fil-plażma hija madwar 250 minuta.

Gruppi speċifiċi ta’ pazjenti
M’hemmx data disponibbli dwar il-bijotrasformazzjoni ta’ dexamethasone f’pazjenti b’indeboliment epatiku.

It-tipjip ma għandu l-ebda effett fuq il-farmakokinetika ta’ dexamethasone. Ma nstabux differenzi fil-farmakokinetika ta’ dexamethasone bejn suġġetti ta’ nisel Ewropew u ta’ nisel Asjatiku (Indoneżjani u Ġappuniżi).
5.3
Tagħrif ta' qabel l-użu kliniku dwar is-sigurtà
Il-glukokortikojdi għandhom biss tossiċità akuta dgħajfa. Mhix disponibbli data dwar it-tossiċità kronika u l-karċinoġenità. Is-sejbiet dwar il-ġenotossiċità wrew li huma artefattwali. Fi studji dwar it-tossiċità fuq is-sistema riproduttiva fil-ġrieden, il-firien, il-ħamsters, il-fniek u l-klieb, dexamethasone wassal għal malformazzjonijiet tal-embriju u l-fetu bħal żieda fil-palat mixquq u difetti fl-iskeletru; tnaqqis fil-piż tat-timu, tal-milsa u tal-glandola adrenali; abnormalitajiet fil-pulmun, fil-fwied u fil-kliewi; u inibizzjoni tat-tkabbir. Valutazzjoni tal-iżvilupp wara t-twelid tal-annimali li ngħataw il-kura qabel it-twelid uriet tnaqqis fit-tolleranza għall-glucose u fis-sensittività tal-insulina, bidliet fl-imġiba u tnaqqis fil-piż tal-moħħ u tal-ġisem. Fl-irġiel, il-fertilità tista’ titnaqqas permezz ta’ apoptosi taċ-ċelloli ġermali u difetti spermatoġeniċi. Id-dejta dwar il-fertilità tan-nisa hija kontradittorja.
6.
TAGĦRIF FARMAĊEWTIKU

6.1
Lista ta’ eċċipjenti
Lactose monohydrate

Microcrystalline cellulose

Magnesium stearate

Colloidal anhydrous silica
6.2
Inkompatibbiltajiet
Mhux applikabbli.

6.3
Żmien kemm idum tajjeb il-prodott mediċinali
3 sentejn.
6.4
Prekawzjonijiet speċjali għall-ħażna

Dan il-prodott mediċinali ma jeħtieġ l-ebda kundizzjoni ta’ ħżin f’temperatura speċjali.

Il-pilloli għandhom jinżammu fil-pakkett tal-folja sal-għoti. Il-pilloli individwali fil-pakkett intatt għandhom jiġu sseparati mill-folja billi jiġu pperforati, eż. għal użu f’għajnuniet ta’ konformità f’diversi kompartimenti. 
6.5
In-natura tal-kontenitur u ta’ dak li hemm ġo fih 

10 x 1 pilloli f’folja tal-OPA/Aluminju/PVC-Aluminju mtaqqba għal dożi waħedhom. Daqs tal-pakkett ta’ 10 pilloli.

6.6
Prekawzjonijiet speċjali għar-rimi u għal immaniġġar ieħor
Kull fdal tal-prodott mediċinali li ma jkunx intuża jew skart li jibqa’ wara l-użu tal-prodott għandu jintrema skont ir-rekwiżiti lokali. Avża lill-pazjenti biex ma jarmux pilloli mhux użati mal-ilma tad-dranaġġ jew mal-iskart domestiku.

7.
DETENTUR TAL-AWTORIZZAZZJONI GĦAT-TQEGĦID FIS-SUQ
THERAVIA
16 Rue Montrosier
92200 Neuilly-sur-Seine
Franza

8.
NUMRU(I) TAL-AWTORIZZAZZJONI GĦAT-TQEGĦID FIS-SUQ 

EU/1/15/1053/001

9.
DATA TAL-EWWEL AWTORIZZAZZJONI/TIĠDID TAL-AWTORIZZAZZJONI
Data tal-ewwel awtorizzazzjoni: 16 Marzu 2016
Data tal-aħħar tiġdid: 9 ta’ Diċembru 2020
10.
DATA TA’ REVIŻJONI TAT-TEST

Informazzjoni dettaljata dwar dan il-prodott mediċinali tinsab fuq is-sit elettroniku tal-Aġenzija Ewropea għall-Mediċini http://www.ema.europa.eu.

ANNESS II
A.
MANIFATTURI RESPONSABBLI GĦALL-ĦRUĠ TAL-LOTT

B.
KONDIZZJONIJIET JEW RESTRIZZJONIJIET RIGWARD IL-PROVVISTA U L-UŻU
C.
KONDIZZJONIJIET U REKWIŻITI OĦRA TAL-AWTORIZZAZZJONI GĦAT-TQEGĦID FIS-SUQ
D.
KONDIZZJONIJIET jew restrizzjonijiet fir-rigward tal-użu siGur u effikaċi tal-prodott mediċinali
A.
MANIFATTURI RESPONSABBLI GĦALL-ĦRUĠ TAL-LOTT
Isem u indirizz tal-manifatturi responsabbli għall-ħruġ tal-lott
THERAVIA
16 Rue Montrosier
92200 Neuilly-sur-Seine
Franza

Norgine B.V. 

Antonio Vivaldistraat 150 

1083 HP Amsterdam 

L-Olanda
Fuq il-fuljett ta’ tagħrif tal-prodott mediċinali għandu jkun hemm l-isem u l-indirizz tal-manifattur responsabbli għall-ħruġ tal-lott ikkonċernat.
B.
KONDIZZJONIJIET JEW RESTRIZZJONIJIET RIGWARD IL-PROVVISTA U L-UŻU 

Prodott mediċinali li jingħata b’riċetta ristretta ta’ tabib (ara Anness I: Sommarju tal-Karatteristiċi tal-Prodott, sezzjoni 4.2).

C. 
KONDIZZJONIJIET U REKWIŻITI OĦRA TAL-AWTORIZZAZZJONI GĦAT-TQEGĦID FIS-SUQ
· Rapporti perjodiċi aġġornati dwar is-sigurtà (PSURs)
Ir-rekwiżiti biex jiġu ppreżentati PSURs għal dan il-prodott mediċinali huma mniżżla fil-lista tad-dati ta’ referenza tal-Unjoni (lista EURD) prevista skont l-Artikolu 107c(7) tad-Direttiva 2001/83/KE u kwalunke aġġornament sussegwenti ppubblikati fuq il-portal elettroniku Ewropew tal-mediċini. 
D.
KONDIZZJONIJIET JEW RESTRIZZJONIJIET FIR-RIGWARD TAL-UŻU SIGUR U EFFIKAĊI TAL-PRODOTT MEDIĊINALI 

· Pjan tal-Ġestjoni tar-Riskju (RMP)

Id-detentur tal-awtorizzazzjoni għat-tqegħid fis-suq (MAH) għandu jwettaq l-attivitajiet u l-interventi meħtieġa ta’ farmakoviġilanza dettaljati fl-RMP maqbul ippreżentat fil-Modulu 1.8.2 tal-Awtorizzazzjoni għat-Tqegħid fis-Suq u kwalunkwe aġġornament sussegwenti maqbul tal-RMP.
RMP aġġornat għandu jiġi ppreżentat:

· Meta l-Aġenzija Ewropea għall-Mediċini titlob din l-informazzjoni;
· Kull meta s-sistema tal-ġestjoni tar-riskju tiġi modifikata speċjalment minħabba li tasal informazzjoni ġdida li tista’ twassal għal bidla sinifikanti fil-profil bejn il-benefiċċju u r-riskju jew minħabba li jintlaħaq għan importanti (farmakoviġilanza jew minimizzazzjoni tar-riskji).
ANNESS III

TIKKETTAR U FULJETT TA’ TAGĦRIF
A. TIKKETTAR
TAGĦRIF LI GĦANDU JIDHER FUQ IL-PAKKETT TA’ BARRA
KARTUNA TA’ BARRA
1.
ISEM TAL-PRODOTT MEDIĊINALI
Neofordex 40 mg pilloli 

dexamethasone

2.
DIKJARAZZJONI TAS-SUSTANZA(I) ATTIVA(I)
Kull pillola fiha dexamethasone acetate ekwivalenti għal 40 mg dexamethasone.

3.
LISTA TA’ EĊĊIPJENTI
Fih il-lattożju. Ara l-fuljett ta’ tagħrif għal aktar informazzjoni.

4.
GĦAMLA FARMAĊEWTIKA U KONTENUT
10 x 1 pilloli
5.
MOD TA’ KIF U MNEJN JINGĦATA
Aqra l-fuljett ta’ tagħrif qabel l-użu.

Użu orali
6.
TWISSIJA SPEĊJALI LI L-PRODOTT MEDIĊINALI GĦANDU JINŻAMM FEJN MA JIDHIRX U MA JINTLAĦAQX MIT-TFAL
Żomm fejn ma jidhirx u ma jintlaħaqx mit-tfal.

7.
TWISSIJA(IET) SPEĊJALI OĦRA, JEKK MEĦTIEĠA
8.
DATA TA’ SKADENZA
EXP
9.
KONDIZZJONIJIET SPEĊJALI TA’ KIF JINĦAŻEN
10.
PREKAWZJONIJIET SPEĊJALI GĦAR-RIMI TA’ PRODOTTI MEDIĊINALI MHUX UŻATI JEW SKART MINN DAWN IL-PRODOTTI MEDIĊINALI,  JEKK HEMM BŻONN
11.
ISEM U INDIRIZZ TAD-DETENTUR TAL-AWTORIZZAZZJONI GĦAT-TQEGĦID FIS-SUQ
THERAVIA
16 Rue Montrosier
92200 Neuilly-sur-Seine
Franza
12.
NUMRU(I) TAL-AWTORIZZAZZJONI GĦAT-TQEGĦID FIS-SUQ
EU/1/15/1053/001
13.
NUMRU TAL-LOTT
LOT

14.
KLASSIFIKAZZJONI ĠENERALI TA’ KIF JINGĦATA
15.
ISTRUZZJONIJIET DWAR L-UŻU
16.
INFORMAZZJONI BIL-BRAILLE
neofordex

17.
IDENTIFIKATUR UNIKU – BARCODE 2D
barcode 2D li jkollu l-identifikatur uniku inkluż.
18.
IDENTIFIKATUR UNIKU - DATA LI TINQARA MILL-BNIEDEM
PC: 
SN: 

NN: 
TAGĦRIF MINIMU LI GĦANDU JIDHER FUQ IL-FOLJI JEW FUQ L-ISTRIXXI 

FOLJI
1.
ISEM TAL-PRODOTT MEDIĊINALI
Neofordex 40 mg pillola 

dexamethasone

2.
ISEM TAD-DETENTUR TAL-AWTORIZZAZZJONI GĦAT-TQEGĦID FIS-SUQ
THERAVIA
3.
DATA TA’ SKADENZA
EXP
4.
NUMRU TAL-LOTT
Lot

5.
OĦRAJN
B. FULJETT TA’ TAGĦRIF

Fuljett ta’ tagħrif: Informazzjoni għall-pazjent
Neofordex 40 mg pillola

dexamethasone

Aqra sew dan il-fuljett kollu qabel tibda tieħu din il-mediċina peress li fih informazzjoni importanti għalik.
· Żomm dan il-fuljett. Jista’ jkollok bżonn terġa’ taqrah. 

· Jekk ikollok aktar mistoqsijiet, staqsi lit-tabib jew lill-ispiżjar tiegħek.

· Din il-mediċina ġiet mogħtija lilek biss. M’għandekx tgħaddiha lil persuni oħra. Tista’ tagħmlilhom il-ħsara, anki jekk ikollhom l-istess sinjali ta’ mard bħal tiegħek.

· Jekk ikollok xi effett sekondarju kellem lit-tabib jew lill-ispiżjar tiegħek. Dan jinkludi xi effett sekondarju possibbli li mhuwiex elenkat f’dan il-fuljett. Ara sezzjoni 4.

F’dan il-fuljett
1. X’inhu Neofordex u għalxiex jintuża 

2. X’għandek tkun taf qabel ma tieħu Neofordex

3. Kif għandek tieħu Neofordex

4. Effetti sekondarji possibbli 

5. Kif taħżen Neofordex

6. Kontenut tal-pakkett u informazzjoni oħra

1.
X’inhu Neofordex u gћalxiex jintuża

Neofordex huwa mediċina li fiha s-sustanza attiva dexamethasone. Dexamethasone huwa tip ta’ ormon imsejjaħ glukokortikojd, xi drabi msejjaħ kortikojd jew kortikosterojd, b’diversi azzjonijiet li jinkludu effetti fuq iċ-ċelloli tad-demm bojod, li jifformaw parti mis-sistema immuni (id-difiżi naturali tal-ġisem). Dexamethasone huwa simili għall-glukokortikojdi li jiġu prodotti b’mod naturali fil-ġisem.

Neofordex jintuża għall-kura ta’ pazjenti adulti b’majeloma multipla, kanċer tad-demm li jaffettwa ċ-ċelloli bojod tad-demm li jipproduċu l-antikorpi. Neofordex se jingħata f’kombinazzjoni ma’ mediċini oħra għall-majeloma multipla. Dawn jaħdmu flimkien billi joqtlu ċ-ċelloli bojod tad-demm kanċerużi.

2.
X'għandek tkun taf qabel ma tieħu Neofordex

Tiħux Neofordex
· jekk inti allerġiku għal dexamethasone jew kwalunkwe sustanza oħra ta’ din il-mediċina (elenkati fis-sezzjoni 6);
· jekk għandek infezzjoni virali, speċjalment epatite virali, erpete, ġidri r-riħ jew ħruq ta’ Sant’Antnin;
· jekk għandek marda psikjatrika mhux ikkurata.
Twissijiet u prekawzjonijiet 

Kellem lit-tabib, spiżjar, infermier tiegħek qabel ma tieħu Neofordex speċjalment jekk ġie mogħti flimkien ma’ prodotti mediċinali oħrajn.
Riskju ta’ infezzjoni

Il-kura b’Neofordex (kortikosterojd ta’ doża għolja) tista’ tnaqqas il-ħila tal-ġisem tiegħek li jiġġieled l-infezzjonijiet (b’mod partikulari dawk ikkawżati minn batterji, fungi u/jew parassiti). Dan xi drabi jista’ jikkawża infezzjonijiet ikkawżati minn mikrobi li rari jikkawżaw infezzjoni f’ċirkustanzi normali (imsejħa infezzjonijiet opportunistiċi). Jekk taqbdek infezzjoni ta’ kwalunkwe tip matul il-kura b’din il-mediċina, ikkuntattja lit-tabib tiegħek mill-ewwel. Dan huwa partikolarment importanti jekk tinnota sinjali ta’ pulmonite: sogħla, deni, qtugħ ta’ nifs u wġigħ f’sidrek. Tista’ tħossok ukoll konfuż, speċjalment jekk inti anzjan. Għandek tgħid ukoll lit-tabib tiegħek jekk kellek it-tuberkulożi jew jekk kont f’reġjuni fejn huma komuni l-infezzjonijiet bil-ħniex. 
Nota: Importanti li waqt li tkun qed tieħu Neofordex inti tevita l-kuntatt ma’ kwalunkwe persuna li jkollha l-ġidri r-riħ, il-ħosba jew il-ħruq ta’ Sant’Antnin. Jekk taħseb li jaf kellek kuntatt ma’ xi waħda minn dawn il-kundizzjonijiet, inti għandek tinforma lit-tabib tiegħek mill-ewwel.

Disturbi psikjatriċi

Il-kortikosterojdi ta’ doża għolja, inkluż dexamethasone, jistgħu jikkawżaw problemi psikoloġiċi li xi drabi jistgħu jkunu serji. Kellem lit-tabib tiegħek qabel tieħu Neofordex jekk inti jew membru tal-familja tiegħek sofrejt/sofrejtu, jew attwalment qiegħed/qegħdin issofri/issofru minn depressjoni severa jew attakki ta’ manija. Dan huwa partikolarment importanti jekk tħossok depress jew jista’ jkun li qiegħed taħseb dwar is-suwiċidju. L‑insomnja tista’ titnaqqas billi Neofordex jingħata filgħodu.
Sindrome tal-lisi tat-tumur

Għandek tgħid lit-tabib tiegħek jekk ikollok xi sintomi tas-sindrome tal-lisi tat-tumur bħall-bugħawwieġ fil-muskoli, dgħjufija fil-muskoli, konfużjoni, telf jew disturbi fil-vista u qtugħ ta' nifs.
Trattament fuq tul ta’ żmien

Matul il-kura b’din il-mediċina huwa importanti li żżomm dieta bilanċjata (baxxa fiz-zokkor u s-sodju, għolja fil-proteina). Żamma tal-ilma u s-sodju hija komuni u tista’ twassal għall-pressjoni għolja tad-demm. It-tabib tiegħek se jagħtik parir dwar dieta xierqa, u jista’ jordnalek supplementi tal-potassju, tal-kalċju jew tal-vitamina D.
It-terapija bi glukokortikojdi bħal dexamethasone tista’ tnaqqas l-effett ta’ mediċini li jintużaw għad-dijabete jew pressjoni għolja. Id-doża ta’ dawn il-mediċni jaf ikollha bżonn tiżdied mingħand it-tabib tiegħek.

Ematoloġija

Inti għandek tinforma lit-tabib tiegħek qabel ma tieħu Neofordex jekk fl-imgħoddi kellek xi emboli. Il-kombinazzjoni ta’ dexamethasone ma’ thalidomide, lenalidomide jew pomalidomide (mediċini għall-kura tal-majeloma multipla) iżżid ir-riskju tal-emboli fil-vini u l-arterji. Għandek tgħid lit-tabib tiegħek mill-ewwel jekk tħoss qtugħ ta’ nifs, uġigħ f’sidrek jew nefħa fid-dirgħajn jew fis-saqajn.
Il-kombinazzjoni ta’ dexamethasone ma’ lenalidomide jew pomalidomide tista’ tikkawża tnaqqis fiċ-ċelloli bojod tad-demm (ċelloli tad-demm li jgħinu sabiex jiġu miġġielda l-infezzjonijiet) u/jew fil-plejtlits tad-demm (li jgħinu sabiex tiġi evitata l-fsada) normali tiegħek. It-tabib tiegħek se jagħmillek testijiet tad-demm xierqa qabel u matul il-kura.

Kriżi ta’ feokromoċitoma

It-trattament b’din il-mediċina jista’ jikkaġuna kriżi ta’ feokromoċitoma, li tista’ tkun fatali. Feokromoċitoma huwa tumur rari tal‑glandoli adrenali. Kriżi tista’ sseħħ bis-sintomi li ġejjin: uġigħat ta’ ras, għaraq, palpitazzjonijiet u pressjoni għolja. Ikkuntattja lit‑tabib tiegħek minnufih jekk tesperjenza xi wieħed minn dawn is-sinjali.  

Disturbi tal-għajnejn

Il-kura b’din il-mediċina tista’ tikkawża korijoretinopatija serja ċentrali, disturb tal-għajnejn li twassal għal vista mċajpra jew mgħawġa. Din normalment isseħħ f’waħda mill-għajnejn. Jekk tinnota ċajpir jew viżjoni mgħawġa li ddum għal diversi jiem, jekk jogħġbok ikkuntattja lit-tabib tiegħek.

Tendinite

Il-kura b’din il-mediċina tista’ tikkawża infjammazzjoni tal-għeruq. F’każijiet estremament rari, għerq jista’ jiċċarrat. Dan ir-riskju jiżdied bil-kura b’ċerti antibijotiċi u bi problemi fil-kliewi. Ikkuntattja lit-tabib tiegħek jekk tinnota ġogi jew għeruq juġgħuk, ebsin jew minfuħin.

Jekk jogħġbok informa lil kwalunkwe tabib, dentist jew persuna li tista’ tordnalek kura li attwalment qiegħed tieħu jew dan l-aħħar ħadt dexamethasone (ara sezzjoni “Mediċini oħra u Neofordex”). 

Jekk timrad jew tkun involut f’aċċident, jew jekk tkun teħtieġ operazzjoni (anki għand dentist) jew ikollok bżonn tilqima (dożi għoljin ta’ glukokortikojdi jitgħu jbaxxu l-effett ta’ vaċċini b’“virus ħaj”) inti għandek tinforma lit-tabib kuranti tiegħek li bħalissa qiegħed tieħu jew dan l-aħħar ħadt kortikosterojdi ta’ doża għolja.

Jekk ikollok bżonn testijiet (b’mod partikolari għall-infezzjonijiet) inti għandek tinforma lill-persuna li tkun qiegħda tagħmillek it-testijiet peress li dexamethasone jista’ jinterferixxi mar-riżultati.

Kellem lit-tabib tiegħek qabel tieħu Neofordex:

· jekk għandek mard tal-fwied jew tal-kliewi,

· jekk għandek mard tal-qalb jew jekk dan l-aħħar tak attakk tal-qalb,

· jekk għandek pressjoni tad-demm għolja, kolesterol għoli jew tpejjep,

· jekk għandek id-dijabete jew jekk hemm storja ta’ dijabete fil-familja tiegħek,

· jekk għandek l-osteoporożi, speċjalment jekk inti mara li għaddejt mill-menopawsa,

· jekk għandek il-glawkoma (żieda fil-pressjoni tal-għajn) jew jekk hemm storja ta’ glawkoma fil-familja tiegħek.

· jekk għandek myasthenia gravis (marda li taffettwa l-muskoli), infjammazzjoni ta’ għerq (tendinite)
· jekk għandek ulċera peptika (ulċera fl-istonku jew fid-duwodenu), jew storja ta’ ulċeri peptiċi, fsada jew perforazzjoni fl-istonku,

· jekk għandek infjammazzjoni tal-kolon, divertikulite, jew dan l-aħħar saritlek operazzjoni fl-imsaren,

· jekk għandek jew suspettat li għandek feokromoċitoma (tumur fil-glandoli adrenali).

It-tabib tiegħek se josservak aktar mill-viċin jekk għandek xi waħda mill-mardiet elenkati.
Anzjani

Jekk inti anzjan(a), xi wħud mill-effetti sekondarji ta’ Neofordex jistgħu jkunu aktar serji, speċjalment it-traqqiq tal-għadam (osteoporożi), il-pressjoni għolja tad-demm, il-livelli baxxi tal-potassju, id-dijabete, is-suxxettibbiltà għal infezzjoni u t-traqqiq tal-ġilda. It-tabib tiegħek se jimmonitorjak aktar mill-viċin.
Tfal u adolexxenti
It-tfal ma jiżviluppawx il-majeloma multipla. Din il-mediċina ma għandhiex tingħata lit-tfal (jiġifieri kull min għandu inqas minn 18-il sena).

Mediċini oħra u Neofordex
Għid lit-tabib jew lill-ispiżjar tiegħek jekk qiegħed tieħu, ħadt dan l-aħħar jew tista’ tieħu kwalunkwe mediċina oħra.

Għandek taqra l-fuljetti ta’ tagħrif tal-mediċini kollha li jridu jittieħdu f’kombinazzjoni ma’ Neofordex għal informazzjoni relatata ma’ dawn il-mediċini qabel tibda l-kura b’Neofordex. Meta jintuża thalidomide, lenalidomide jew pomalidomide, tkun meħtieġa attenzjoni partikolari għar-rekwiżiti tal-ittestjar u l-prevenzjoni tat-tqala.

Jekk qiegħed tieħu xi waħda mill-mediċini li ġejjin, inti għandek tikkonsulta lit-tabib tiegħek qabel tieħu Neofordex:
Il-kombinazzjonijiet li ġejjin għandhom jiġu evitati
· Acetylsalisylic acid, sustanza preżenti f’ħafna mediċini użati sabiex itaffu l-uġigħ u jniżżlu d-deni (jaf iżid ir-riskju ta’ fsada);
· Għandek tgħid ukoll lit-tabib tiegħek jekk dan l-aħħar ħadt tilqima jew qiegħed tippjana li tieħu tilqima (jekk jogħġbok ara sezzjoni “Twissijiet u prekawzjonijiet”).
Il-kombinazzjonijiet li ġejjin jeħtieġu prekawzjonijiet
· Mediċini li jnaqqsu l-livelli tal-potassju fid-demm: pereżempju xi dijuretiċi jew lassattivi; injezzjoni ta’ amphotericin B, tetracosactide, minħabbar r-riskju ta’ tnaqqis fil-livelli ta’ potassju. It-tabib tiegħek jaf ikollu bżonn jimmonitorja l-livelli ta’ potassju;
· Mediċini li jistgħu jżidu r-riskju ta’ ritmu mhux normali tal-qalb (eż. mediċini għall-kura tal-mard tal-qalb, bħad-digitalis), peress li l-livelli baxxi ta’ potassju jżidu r-riskju ta’ taħbit mhux normali tal-qalb;
· Mediċini għall-kura tal-pressjoni għolja tad-demm, peress li l-effett tagħhom jista’ jiddgħajjef. It‑tabib tiegħek jaf ikollu bżonn jaġġusta d-doża tal-kura ta’ kontra l-pressjoni għolja;
· Mediċini għall-kura tal-anemija bħal Erythropoietin (EPO) jew mediċini oħrajn bħat-terapija ta’ sostituzzjoni tal-ormoni (HRT, hormone replacement therapy), jistgħu jżidu r-riskju ta’ għoqiedi tad-demm (jekk jogħġbok ara sezzjonijiet “Twissijiet u prekawzjonijiet” u “Effetti sekondarji possibbli”);
· Mediċini ta’ kontra l-uġigħ, infjammazzjoni u deni (mediċini anti-infjammatorji mhux sterojdi) eż. ibuprofen, naproxen, diclofenac, meloxicam u oħrajn jistgħu jżidu r-riskju ta’ fsada jew ġrieħi miftuħa fl-istonku;
· Mediċini għat-trattament tad-dijabete, billi Neofordex jista’ jbiddel il-livell ta’ glukożju. Huwa importanti li int stess timmonitorja il-livelli ta’ glukożju fid-demm, speċjalment fil-bidu tal-kura. It-tabib tiegħek jaf ikollu bżonn jaġġusta d-doża tal-mediċini anti-dijabetiċi;
· Xi antibijotiċi (bħal fluoroquinolones) jistgħu jżidu r-riskju ta’ tendinite u, f’każijiet eċċezzjonali, tiċrit tal-għerq affettwat, b’mod partikolari wara trattament fit-tul;
· Ċerti mediċini għall-kura tal-kanċer (bħal methotrexate) jistgħu jżidu r-riskju ta’ infezzjoni, fsada jew anemija.
Il-mediċini li ġejjin jistgħu jaffettwaw l-effett ta’ Neofordex

Dawn il-mediċini jistgħu jnaqqsu l-effett ta' Neofordex:
· Aminogluthetimide (mediċina għal trattament  tas-sindrome ta’ Cushing jew il-kanċer tas-sider);
· Antikonvulsivi (għat-trattament tal-epilessija) bħal carbamazepine, fosphenytoin, phenobarbital, phenytoin, primidone;
· Rifampicin (użat għat-trattament ta’ tuberkulożi);
· Mediċini għat-taqlib ta’ stonku (pereżempju antaċidi) kif ukoll colestyramine (biex jbaxxi l-kolesterol); 
L-għoti ta’ dawn il-mediċini flimkien ma’ Neofordex għandu jiġi distakkat mill-inqas b’sagħtejn;
· Ephedrine (biex tikkura attakki tal-ażma jew ittaffi l-konġestjoni nażali).
Dawn il-mediċini jistgħu jqawwu l-effett ta’ Neofordex:
· Aprepitant jew fosaprepitant (għat-trattament ta’ dardir u rimettar wara operazzjoni kirurġika jew ikkawżat minn kimoterapija [trattament kontra l-kanċer]);
· Antibijotiċi, bl-ismijiet tas-sustanzi attivi li jispiċċaw b’–mycin u antifungali (biex jittrattaw infezzjonijiet fungali) bl-ismijiet tas-sustanzi attivi li jispiċċaw b’–conazole; u mediċini kontra l-HIV b’ismijiet ta’ sustanzi attivi li jispiċċaw b’–navir.
Neofordex jista’ jaffettwa l-effett ta’ dawn il-mediċini
· L-effett ta’ kontraċettivi orali u terapija ta’ sostituzzjoni tal-ormoni (HRT) jista’ jonqos. Għandhom jittieħdu miżuri effettivi biex tiġi evitata t-tqala (ara sezzjoni “Tqala, treddigħ u fertilità”);
· L-effett ta’ antikoagulanti orali jista’ jiżdied, li jwassal għal riskju akbar ta’ fsada. It-tabib tiegħek jista’ jkollu bżonn jissorvelja mill-qrib il-parametri tal-koagulazzjoni tad-demm tiegħek;
· L-effett ta’ ċerti mediċini għat-trattament tal-kanċer (bħal docetaxel u cyclophosphamide) jista’ jonqos;
· L-effetti fuq il-fwied ta’ lapatinib (użat biex jikkura l-kanċer) jistgħu jiżdiedu;
· L-effett ta’ ciclosporin (mediċina użata biex trażżan ir-reazzjonijiet immuni) jista’ jonqos. Barra minn hekk, ġew irrappurtati konvulżjonijiet bl-użu fl-istess ħin ta’ dexamethasone u ciclosporin. L-użu fl-istess ħin ta’ Neofordex u ciclosporin għandu jiġi evitat;
· L-effett ta’ midazolam (użat bħala pillola tal-irqad u għat-trattament tal-epilessija) jista’ jonqos;
· L-effett ta’ ivermectin (għal ċerti infezzjonijiet tad-dud) jista’ jonqos, għalhekk it-trattament b’ivermectin għandu jintemm b’suċċess qabel l-għoti ta’ Neofordex (ara sezzjoni “Twissijiet u prekawzjonijiet”);
· L-effett ta’ rifabutin jew isoniazid (użati biex jikkuraw it-tuberkulożi) jista’ jonqos;
· L-effett ta’ indinavir (użat fit-trattament ta' l-HIV) jista’ jonqos;
· L-effett ta’ erythromycin jista’ jonqos;
· L-effett ta’ praziquantel (għal ċerti infezzjonijiet tad-dud) jista’ jonqos, b’riskju ta’ falliment tat-trattament, għalhekk it-trattament bi praziquantel u Neofordex għandu jkun separat mill-inqas b’ġimgħa.
Tqala, treddigħ u fertilità

Jekk inti tqila jew qed tredda’, int taħseb li tista’ tkun tqila jew qed tippjana li jkollok tarbija, itlob il-parir tat-tabib jew tal-ispiżjar tiegħek qabel tieħu din il-mediċina.

Għandek tevita li tinqabad tqila waqt il-kura b’Neofordex li jista’ jikkawża malformazzjonijiet konġenitali. Inti u s-sieħeb tiegħek tridu tużaw kontraċezzjoni xierqa. 
M’għandekx tuża Neofordex waqt it-tqala sakemm il-kundizzjoni klinika tiegħek ma teħtieġx it-trattament b’dexamethasone. Avża lit-tabib tiegħek mill-ewwel jekk inti tqila jew jekk tinqabad tqila waqt il-kura.

Glukokortikojdi jiġu eliminati fil-ħalib tal-bniedem, għalhekk, riskju għat-trabi tat-twelid/trabi żgħar ma jistax jiġi eskluż. Avża lit-tabib tiegħek jekk qed tredda’ jew qed tippjana li tagħmel hekk. It-tabib tiegħek imbagħad jgħinek tiddeċiedi jekk tiqafx tredda’, jew jekk tiqafx tieħu Neofordex, wara li jitqies il-benefiċċju tat-treddigħ għat-tarbija u l-benefiċċju ta’ Neofordex għall-omm.
Sewqan u tħaddim ta’ magni
Neofordex għandu effett moderat fuq il-ħila li ssuq jew tħaddem magni. M’għandekx issuq jew tuża għodda jew magni jew twettaq xi xogħol perikoluż ieħor jekk tħoss effetti sekondarji bħal konfużjoni, alluċinazzjonijiet, sturdament, għeja, ngħas, ħass ħażin jew vista mċajpra.  

Neofordex fih il-lattożju
Neofordex fih il-lattożju, li huwa tip ta’ zokkor. Jekk it-tabib qallek li għandek intolleranza għal ċerti tipi ta’ zokkor, ikkuntattja lit-tabib tiegħek qabel tieħu din il-mediċina.
3.
Kif gћandek tieћu Neofordex

Dejjem għandek tieħu din il-mediċina skont il-parir eżatt tat-tabib tiegħek. Dejjem għandek taċċerta ruħek mat-tabib tiegħek jekk ikollok xi dubju. 

It-tabib tiegħek se jiddeċiedi d-doża u kemm ta’ spiss għandek tieħu Neofordex. Dan jista’ jvarja skont il-kundizzjoni tiegħek u trattament(i) assoċċjati oħrajn. Id-doża rakkomandata hija pillola waħda kull darba. Jekk għandek ’il fuq minn 65 sena u/jew inti dgħajjef, it-tabib tiegħek jista’ jiddeċiedi li jordnalek prodott ieħor li jkun fih doża aktar baxxa ta’ dexamethasone. Inti trid tieħu din il-mediċina b’mod regolari. M’għandekx tieħu aktar jew anqas mid-doża preskritta. Trid tieħu din il-mediċina fil-jiem xierqa, eżattament kif ordnalek it-tabib tiegħek.

It-tabib tiegħek jista’ jibdillek id-doża u l-frekwenza tal-għoti fuq il-bażi ta’ ċerti parametri inklużi l-analiżi tad-demm tiegħek, il-kondizzjoni ġenerali tiegħek, mediċini oħra ordnati lilek u r-rispons tiegħek għall-kura.
Ibla d-doża preskritta ta’ pillola waħda (40 mg) filgħodu ma’ tazza ilma. 

Jekk issib diffikultajiet biex toħroġ il-pillola mill-folja, staqsi lil xi ħadd biex jgħinek. 
L-insomnja tista’ titnaqqas billi Neofordex jingħata filgħodu.
Jekk tieħu Neofordex aktar milli suppost
Jekk tieħu Neofordex aktar milli suppost, ikkuntattja lit-tabib tiegħek jew sptar immedjatament.

Jekk tinsa tieħu Neofordex
Jekk tinsa tieħu Neofordex fil-ħin tas-soltu u

· jekk tkun anqas minn 12-il siegħa tard: ħu l-pillola mill-ewwel.

· jekk tkun aktar minn 12-il siegħa tard: tiħux il-pillola iżda ħu l-pillola li jmiss fil-ħin tas-soltu.

M’għandekx tieħu doża doppja biex tpatti għall-pillola li tkun insejt tieħu.
Jekk tieqaf tieħu Neofordex

Tista’ tesperjenza effetti sekondarji serji jekk tieqaf tieħu din il-mediċina malajr iżżejjed, jista’ jkollok pressjoni tad-demm baxxa. Jista’ jkun li tħoss ukoll ‘sintomu tal-irtirar’. Dan jista’ jinkludi wġigħ ta’ ras, problemi fil-vista (inkluż uġigħ jew nefħa fl-għajn), tħossok jew tkun ma tiflaħx, deni, uġigħ fil-muskoli u l-ġogi, nefħa fin-naħa ta’ ġewwa ta’ mnieħrek, telf tal-piż, ġilda tieklok u konġuntivite. Jekk il-kura tiegħek ikollha bżonn titwaqqaf, segwi l-parir tat-tabib tiegħek.

Jekk għandek aktar mistoqsijiet dwar l-użu ta’ din il-mediċina, staqsi lit-tabib jew lill-ispiżjar tiegħek.
4.
Effetti sekondarji possibbli
Bħal kull mediċina oħra, din il-mediċina tista’ tikkawża effetti sekondarji, għalkemm ma jidhrux f’kulħadd.

It-tabib tiegħek se jiddiskuti dawn miegħek u se jispjegalek ir-riskji u l-benefiċċji potenzjali tal-kura tiegħek.

L-effetti sekondarji elenkati hawn isfel dehru meta dexamethasone ttieħed għall-kura tal-majeloma multipla u għall-kura ta’ mard ieħor. F’xi każijiet, il-kombinazzjoni ta’ diversi mediċini tista’ żżid l-effetti sekondarji ta’ waħda jew l-oħra minn dawn il-mediċini meħudin separatament.

Neofordex jista’ jikkawża problemi serji fis-saħħa mentali. Dawn huma komuni (jistgħu jaffettwaw sa 1 minn kull 10 persuni) u jistgħu jinkludu:

· tħossok depress (inkluż li taħseb dwar is-suwiċidju)

· tħossok eżaltat (manija), ferħan ħafna (ewforija) jew burdati li daqqa jkunu ’l fuq u daqqa ’l isfel,

· tħossok ansjuż, issib diffikultà biex tikkonċentra u telf tal-memorja,

· tħoss, tara jew tisma’ affarijiet li ma jeżistux jew temmen f’affarijiet li ma jkunux reali, ikollok ħsibijiet koroh, li jbiddlu l-mod kif iġġib ruħek.

Jekk tinnota xi wieħed minn dawn is-sintomi, kellem tabib mill-ewwel.

Effetti sekondarji possibbli oħra jistgħu jkunu:

Komuni ħafna: jistgħu jaffettwaw aktar minn 1 minn kull 10 persuni

· Żieda fil-livelli taz-zokkor fid-demm (iperġliċemija), 
· Stitikezza;

· Diffikultà biex torqod (insomnja);

· Bugħawwiġijiet, dgħjufija fil-muskoli;

· Għeja, dgħufija, nefħa fil-ġisem u fil-wiċċ.

Komuni: jistgħu jaffettwaw sa 1 minn kull 10 persuni

· Infezzjonijiet batteriċi, virali jew fungali, inklużi pulmonite, ħruq ta’ Sant’Antnin, infezzjonijiet fl-imnieħer, fil-ħalq, fit-tunsilli jew fil-gerżuma, bronkite, erpete, infezzjoni fil-bużżieqa tal-awrina, infezzjoni b’candida;

· Tnaqqis fin-numru taċ-ċelloli ħomor jew bojod tad-demm u/jew tal-plejtlits, jew żieda fin-numru taċ-ċelloli bojod tad-demm, tnaqqis fil-livelli tal-potassju jew tal-albumina (proteina) fid-demm, żieda fil-livelli tal-aċidu uriku fid-demm, bidliet fit-testijiet tal-funzjoni tal-fwied;

· Sindrome ta’ Cushing, jiġifieri żieda fil-piż tat-tronk jew tal-wiċċ, għaraq eċċessiv, stretch marks, kapillari minfuħa li jidhru (vini u arterji żgħar) u ġilda xotta, tkabbir ta’ xagħar żejjed fil-wiċċ (speċjalment fin-nisa) u traqqiq tax-xagħar;

· Żvilupp tad-dijabete, telf jew żieda fl-aptit, żieda fil-piż jew telf tal-piż, żamma tal-ilma;

· Aggressjoni, konfużjoni, irritabbiltà, nervożiżmu, irrekwitezza, tibdil fil-burdata;

· Sensittività, tirżiħ, sensazzjoni ta’ tingiż jew ħruq fil-ġilda, jew uġigħ fl-idejn jew fis-saqajn, minħabba ħsara fin-nervituri, sturdament, rogħda, uġigħ ta’ ras, telf jew bidla fis-sens tat-togħma;

· Katarretti, vista mċajpra;

· Ritmu tal-qalb mgħaġġel jew irregolari, pressjoni tad-demm għolja ħafna jew baxxa ħafna, formazzjoni ta’ emboli li jistgħu jsoddu l-vini u l-arterji, (eżempju fis-saqajn jew fil-pulmun), nefħa fid-dirgħajn jew fir-riġlejn, ħmura fil-ġilda tal-wiċċ jew tal-ġisem; 

· Sogħla, diffikultajiet biex tieħu n-nifs, diffikultajiet biex titkellem, uġigħ fil-gerżuma jew fil-ħalq, ħanqa, ħalq xott, sulluzzu, infjammazzjoni tal-membrani mukużi;

· Rimettar, nawżja, dijarea, indiġestjoni, nefħa, stonku minfuħ u/jew juġgħa;

· Raxx, ħakk, ħmura fil-ġilda, għaraq eċċessiv (iperidrożi), ġilda xotta, telf ta’ xagħar (alopeċja);

· Traqqiq tal-muskoli, uġigħ fil-muskoli, il-ġogi, l-għadam jew id-dirgħajn u s-saqajn;

· Urinazzjoni frekwenti;

· Uġigħ, deni, kesħa, ħass ħażin, vertigo, eżawriment, ngħas, indeboliment tas-sens tal-bilanċ.

Mhux komuni: jistgħu jaffettwaw sa 1 minn kull 100 persuna

· Deni minħabba n-nuqqas ta’ ċerti ċelloli bojod tad-demm, in-nuqqas tat-tipi kollha ta’ ċelloli tad-demm, tnaqqis fit-tagħqid tad-demm;

· Nuqqas taċ-ċellola tat-tirojde li tipproduċi ammonti normali ta’ ormoni (ipotirojdiżmu);

· Nuqqas ta’ ilma fil-ġisem (deidratazzjoni) bl-għatx jew uġigħ ta’ ras, tnaqqis fil-livelli ta’ manjesju jew kalċju fid-demm;
· Bdil fil-burdata, alluċinazzjonijiet;
· Puplesija, diffikultajiet fil-koordinazzjoni jew fil-moviment, ħass ħażin;

· Infjammazzjoni tal-għajnejn u/jew tal-kpiepel tal-għajnejn, żieda fid-dmugħ;

· Attakk tal-qalb, taħbita tal-qalb bil-mod iżżejjed;

· Ħorriqija;

· Insuffiċjenza tal-kliewi.

Mhux magħruf: ma tistax tittieħed stima mid-data disponibbli

· Infezzjoni, infjammazzjoni tal-ġisem sħiħ minħabba infezzjoni (sepsis);

· Inkapaċità tal-ġisem li jirrispondi b’mod normali għal stress sever bħal aċċidenti, kirurġija jew mard minħabba funzjoni insuffiċjenti tal-glandoli adrenali, uġigħ ta’ ras sever mhux tas-soltu b’disturbi tal-vista marbuta mal-irtirar tal-kura, irregolarità taċ-ċikli mestrwali fin-nisa, tikbir eċċessiv tax-xagħar (irsutiżmu);

· Ħtieġa ikbar ta’ mediċini għad-dijabete, żbilanċ fil-melħ, telf tal-potassju minħabba livelli baxxi tad-dijossidu tal-karbonju (kondizzjoni msejħa alkalożi metabolika);

· Attakki tal-epilessija; 

· Żieda fil-pressjoni tal-għajn inkluża glawkoma, korojde u disturbi fir-retina (korijoretinopatija);

· Inabbiltà tal-qalb li tippompja biżżejjed demm madwar il-ġisem (insuffiċjenza tal-qalb);

· Ulċeri, perforazzjonijiet u/jew fsada fl-esofagu,  fl-istonku jew fl-imsaren, infjammazzjoni fil-frixa (li tista’ tidher bħala wġigħ fid-dahar u fl-addome);

· Fejqan bil-mod tal-feriti, traqqiq tal-ġilda, tbenġil, tbajja’ ħomor jew vjola fil-ġilda (purpura);

· Traqqiq tal-għadam b’żieda fir-riskju ta’ ksur, mard tal-għadam, għerq imċarrat.

Rappurtar tal-effetti sekondarji
Jekk ikollok xi effett sekondarju, kellem lit-tabib jew lill-ispiżjar tiegħek. Dan jinkludi kwalunkwe effett sekondarju possibbli li mhuwiex elenkat f’dan il-fuljett. Tista’ wkoll tirrapporta effetti sekondarji direttament permezz tas-sistema ta’ rappurtar nazzjonali mniżżla f’Appendiċi V*. Billi tirrapporta l-effetti sekondarji tista’ tgħin biex tiġi pprovduta aktar informazzjoni dwar is-sigurtà ta’ din il-mediċina.

5.
Kif taħżen Neofordex

Żomm din il-mediċina fejn ma tidhirx u ma tintlaħaqx mit-tfal.

Tużax din il-mediċina wara d-data ta’ skadenza li tidher fuq il-kartuna u l-folja wara EXP. Id-data ta’ skadenzq tirreferi għall-aħħar jum ta’ dak ix-xahar.

Tużax din il-mediċina jekk tinnota xi difett, jew kwalunkwe sinjal ta’ deterjorament tal-pilloli jew tal-ippakkjar.
Din il-mediċina ma teħtieġ ebda kundizzjoni ta’ ħżin f’temperatura speċjali. Żomm il-pilloli fil-pakkett tal-folja sakemm teħodhom. Jekk qed tuża kaxxa biex torganizza l-pilloli, uża l-perforazzjoni biex tissepara l-pilloli individwali mill-folja mingħajr ma tiftaħ il-pakkett.

Tarmix mediċini mal-ilma tad-dranaġġ jew mal-iskart domestiku. Staqsi lill-ispiżjar tiegħek dwar kif għandek tarmi mediċini li m’għadekx tuża. Dawn il-miżuri jgħinu għall-protezzjoni tal-ambjent.
6.
Kontenut tal-pakkett u informazzjoni oħra
X’fih Neofordex 

· Is-sustanza attiva hi dexamethasone. Kull pillola fiha dexamethasone acetate ekwivalenti għal  40 mg dexamethasone.

· Is-sustanzi l-oħra huma lattożju monohydrate, microcrystalline cellulose, magnesium stearate u colloidal anhydrous silica (ara sezzjoni 2). 

Kif jidher Neofordex u l-kontenut tal-pakkett
Kull pillola hija bajda, oblunga, b’ “40 mg” imnaqqax fuq naħa waħda minnhom. Il-pillola tista’ tinqasam f’nofsijiet indaqs.

Kull kartuna fiha 10 x 1 pilloli f’folja tal-OPA/Aluminju/PVC-Aluminju mtaqqba għal dożi waħedhom.

Detentur tal-Awtorizzazzjoni għat-Tqegħid fis-Suq
THERAVIA
16 Rue Montrosier
92200 Neuilly-sur-Seine
Franza
Manifattur
THERAVIA
16 Rue Montrosier
92200 Neuilly-sur-Seine
Franza
jew
Norgine B.V. 

Antonio Vivaldistraat 150 

1083 HP Amsterdam 

L-Olanda
Għal kull tagħrif dwar din il-mediċina, jekk jogħġbok ikkuntattja lir-rappreżentant lokali tad-Detentur tal-Awtorizzazzjoni għat-Tqegħid fis-Suq:
	België/Belgique/Belgien
THERAVIA
 
Tél/Tel : +32 (0)2 808 2973
question@theravia.com 


	Lietuva
Immedica Pharma AB 

Tel/Puh: +46 (0)8 533 39 500 

info@immedica.com 

	България
THERAVIA
Teл.: +33 (0)1 72 69 01 86
question@theravia.com 


	Luxembourg/Luxemburg
THERAVIA
Tél/Tel: +352 278 62 329

question@theravia.com 



	Česká republika
THERAVIA
Tel.: +33 (0)1 72 69 01 86
question@theravia.com 


	Magyarország

THERAVIA
Tel.: +33 (0)1 72 69 01 86
question@theravia.com 

	Danmark
Norgine Danmark A/S

Tlf.: +4570715000

medinfo@norgine.com 
	Malta

THERAVIA
Tel : 01 72 69 01 86
question@theravia.com 



	Deutschland
THERAVIA
Tel : 0800 10 90 001
question@theravia.com 


	Nederland
THERAVIA
 
Tel : +31 (0)20 208 2161
question@theravia.com 



	Eesti

Immedica Pharma AB 

Tel/Puh: +46 (0)8 533 39 500 

info@immedica.com 

	Norge
Norgine Danmark A/S

Tlf: +4570715000

medinfo@norgine.com 

	Ελλάδα
RAFARM AEBE

Τηλ: + 302 106776550


	Österreich
THERAVIA
 
Tel : 01 72 69 01 86
question@theravia.com 



	España

THERAVIA
Tel: + 34 914 146 613
question@theravia.com 


	Polska
THERAVIA
Tel.: +33 (0)1 72 69 01 86
question@theravia.com 



	France

Norgine SAS
Tél: +33 (0)1 41 39 93 90
medinfo@norgine.com 
	Portugal
THERAVIA
Tel : 800210571
question@theravia.com 




	Hrvatska
THERAVIA
Tel: +33 (0)1 72 69 01 86
question@theravia.com 

Ireland
THERAVIA
Tel: +353-(0)1-903 8043
question@theravia.com

	România

THERAVIA
Tel: +33 (0)1 72 69 01 86
question@theravia.com 

Slovenija
THERAVIA
Tel: +33 (0)1 72 69 01 86
question@theravia.com 



	Ísland

Immedica Pharma AB 

Sími: + 46 (0)8 533 39 500

info@immedica.com 

	Slovenská republika

THERAVIA
Tel.: +33 (0)1 72 69 01 86
question@theravia.com 

	Italia
THERAVIA
 
Tel : 800 959 161
question@theravia.com 
	Suomi/Finland
Norgine Danmark A/S

Puh/Tel: +4570715000

medinfo@norgine.com 


	Κύπρος

RAFARM AEBE

Τηλ: + 302 106776550
	Sverige

Norgine Danmark A/S

Tel: +4570715000

medinfo@norgine.com 


	Latvija

Immedica Pharma AB 

Tel: +46 (0)8 533 39 500 

info@immedica.com
 
	

	
	


Dan il-fuljett kien rivedut l-aħħar f’
Sorsi oħra ta’ informazzjoni

Informazzjoni dettaljata dwar din il-mediċina tinsab fuq is-sit elettroniku tal-Aġenzija Ewropea għall-Mediċini: http://www.ema.europa.eu. 

